text:
I gjár fóru vit ein langan biltúr. Vit gjørdu okkum ein matpakka og koyrdu suður til Stevns Klint. Tað tók knapt hálvanannan tíma at koyra, so gellurnar máttu brynja seg við tolið. Har var heilt fantastiska vakurt. Ein uppliving 😊. Vit ætlaðu at ganga heilt út til vitarnar eisini, men klokkan bleiv nokkso nógv, og tað var langt at ganga, so tað mugu vit eiga til góðar eina aðruferð 😊.
Bloggurin hjá Annu & Katrin
Hey :o)... Vit eita Anna & Katrin. Anna kom sum ein rakett í henda heim 14. maj 2014. Hon var 54 cm long og vigaði 3570 gr. Stóradidda Katrin er fødd 22. august 2009. Hon var 51 cm long og vigaði 3394 gr. Vit búgva saman við mammu og babba á Amager í Keypmannahavn. Tey eita Jóhanna og Janus. Vælkomin á okkara blogg :)
27. juni 2016
Síðsti dagur í 0. flokki
Fríggjadagin var síðsti skúladagur hjá 0.X.
Foreldur og systkin vóru bjóðað til morgunkaffi, og so rappaðu børnini eisini fyri okkum. Vit hildu frí tann dagin, og tað hevði verið so heitt og kvalið í fleiri dagar, at Anna orkaði slett ikki uppaftur, tá hon vaknaði aftaná sín lúr. Hon sat bara í songini - púra ferdig.
Sankt Hans
Í fjør á Sankt Hans vóru vit ein túr á Bakken. Í ár vildu vit fegin endurtaka succes'ina. Vit heintaðu fyrst babba til arbeiðis, og so koyrdu vit víðari. Har vóru so nógvir bilar, at vit stóðu í kø allatíð meðan barnashowið var. So vit fingu okkum bara ein bita at eta og valdu at hugna okkum, inntil tað stóra bálið skuldi tendrast. Tá babba og Katrin fóru í vatnrutsjibanan byrjaði at regna, so tey fingu enn størri karm enn væntað 😉. Regnið bara versnaði, og tað endaði við, at alt varð avlýst - bæði bál og tónleikur. Øv bøv. So vit mugu bara royna eydnuna aftur í næsta ár 😊.
Fremad Amager
Fyri ca. einum mánaði síðani byrjaði Katrin at spæla fótbólt við Fremad Amager. Síðsta týsdag var seinasta venjing áðrenn summarsteðgin, ob tá vóru foreldur og systkin bjóðaði við til hugna aftaná. Vit fingu eina lekra máltíð inni í klubhúsinum 😊.
Túr við bandittunum
Síðsta sunnudag fóru vit ein túr við gellunum. Vit gingu inn á Christianshavn og fingu okkum ein bita at eta. Vit halda at tað var ein turkisk restaurant. Maturin smakkaði onki minni enn fantastiskt - har fara vit í hvussu so er aftur 😊. Aftaná fóru vit á Elefanternes legeplads. Har er altíð so stuttligt at vera.
Mammu'sa eygu
Fyri skjótt tveimum vikum síðani varð mamma opererað í eygunum. Eftir eina viku skuldi mamma til kontrol fyri at vita, um alt var soleiðis tað skuldi vera. Læknarnir hildu, at tað var best at rætta eitt lítið sindur upp fyri at fáa best møguligt úrslit í longdini, so teir reopereraðu vinstra eygað. Alt gekk heldigvis væl, og nú er vónandi liðugt við eygnakirurgum á hesum sinni 😊. Tá mamma kom aftur til arbeiðis lá ein fitt heilsan frá vegleiðaranum á skriviborðinum 😊.
Gumma og Frida á vitjan
Fyrst í juni høvdu vit gummu og Fridu búgvandi í nakrar dagar. Gumma snøggaði eisini gellunum um høvdið, meðan hon var her. Tað var so hyggiligt, og Anna hevur spurt ofta eftir teimum, síðani tær fóru avstað aftur 😊.


c: text/html

text:
SERFRAMSÝNING
Seglvirkið í Havn
Fyri nøkrum árum síðani fekk Tjóðsavnið gripirnar í søguríka Seglvirkinum í Havn í varðveitslu. Á Mentanarnáttini 1. juni kanst tú uppliva henda spennandi kapittulin í maritimu søgu Føroya
Í slupptíðini vóru seglmakarar úti um alt landið har skip vóru. Um vetrarnar seymaðu og umvældu menn segl á seglloftum. Ein teirra, sum fekk sær hetta maritima yrkið sum vinnuveg, var Niels Nielsen, Niels í Heiðunum (1885-1974). Hann var fiskimaður, skiparalærdur, og giftist til Havnar. Kona hansara, Anna Maria, Mia, fødd Arge, var eisini kend fyri at seyma føroysk fløgg til fiskiskip undir krígnum, og helt fram at seyma fløgg inn í 1960-árini.
Ein sonur teirra var Leivur (1925-91). Hann fór í læru sum seglmakari hjá pápanum í 1945, og gjørdi sveinastykkið í København í 1948. Tað var nóg mikið at gera, segl og presendingar og annað.
Seglvirkið hjá Nielsi og Leivi varð sett á stovn í 1949 sum partafelag, og feðgarnir seymaðu segl heima í kjallaranum í Tórsgøtu. Fleiri synir Miu og Niels dugdu at seyma segl. Leivur var helst tann seinasti seglmakarin í Havn, men bróðursonurin Høgni Nielsen lærdi eisini til seglmakara, og varð útlærdur í 1970. Tá seymaði Niels í Heiðunum framvegis.
Niels í Heiðunum gekk undan at stovna Sluppgrunnin í 1962. Grunnurin keypti Westward Ho í 1967 frá fyritøkuni T.F. Thomsen á Tvøroyri. Niels var fyrsti formaður í stjórnini. Niels og Leivur áttu nógvar tímar umborð á Westward Ho, og vóru uppií at varðveita og seta sluppina í stand.
Fyri nøkrum árum síðani fekk Tjóðsavnið alt tað, sum var á Seglvirkinum. Svanhild Nielsen, einkjan eftir Leiv, hevði Seglvirkið í sínari varðveitslu, og sá til, at savnið fekk alt í varðveitslu og til ognar.
Tað er ikki smávegis av gripum, amboðum og útgerð. Seglbeinkir, kósir, blokkar, seymimaskinur, saksar, passarar, mátibond, nálir og eskjur, bíleggingarbøkur, tekningar og uppmátingar av seglum, seglkort, bøkur o.a.m.
Skúlar kunnu nýta framsýningarnar hjá Tjóðsavninum í undirvísingini og eru altíð vælkomnir at seta seg í samband við savnslærararnar.
Serframsýningin um Seglvirkið í Havn letur upp í Finsen í sambandi við Mentanarnáttina í Havn 1. juni 2018 og verður har til 10. juni. Síðani verður framsýningin flutt niðan á Tjóðsavnið í Brekkutúni.

robotstxt: allowed

filter: keep


text:
Jan Müller
11.11.2017 - 19:10
Um somu tíð sum tað verður roknað við, at OPEC fer at longja avmarking í oljuframleiðsluni til alt 2018, so verður olja framleidd kring heimin sum ongantíð fyrr skrivar Hegnar.no. Samtíðis verður víst á, at oljuprísurin, sum er komin uppá á 64 dollarar fyri tunnuna, fer at halda sær her í næstu framtíð eisini.
Her eru so tey 10 mest framleiðandi oljulondini í heiminum:
1. Rusland: Í desember 2016 tók Rusland yvir leiðsluna frá Saudi-Arabia sum heimsins størsti oljuframleiðari. Landið framleiddi 10,34 milliónir tunur av olju um dagin í august.
2. Saudi-Arabia: OPEC-kongurin framleiddi 9,95 millioner tunnur av olju um dagin. Ein minking í mun til mánaðin frammanundan.
3. USA: Framleiddi 9,34 millioner tunnur um dagin. Ein hækking triðja mánaðin á rað.
4. Irak: Framleiddi 4,38 millioner tunnur um dagin í august, ein lítil minkin í mun til juli. Irak er næststørsti framleiðarin í OPEC.
5. Canada: Framleiddi 3,12 millioner tunnur av olju um dagin.
6. Venezuela: Framleiddi 2,1 millioner tunnur um dagin.
7. Nigeria: Framleiddi 1,99 millioner tunnur av olju um dagin.
8. Mexico: Framleiddi 1,94 millioner tunnur um dagin. Eisini ein minking.
9 Angola: Framleiddi 1,68 millioner tunnur um dagin. Ein øking í framleiðsluni.
10. Norra: Framleiddi 1,57 millioner tunnur um dagin, ein minking í mun til í juni.
(Kelda: CNBC.com / JODI)


text:
Okkara missión er, at vit vilja gera Føroyar tryggari. Í nógv ár hava vit ansað fyritøkum, skipum, stovnum, heimum, persónum og samfelagi, við at veita dygdargóðar, sniðgjørdar trygdarloysnir, á tryggan og fullgóðan hátt.
Okkara kjarnuvirði eru trygd, álit, dygd og umhugsni.
Fyri teg merkir hetta, at vit seta tín tørv og tíni ynski í miðdepilin, við at lurta, meta um, ráðgeva og sniðgeva røttu loysnina til tín. At vit leggja okkara orku í at veita tær bestu trygd og tænastu, við at okkara starvsfólk eru álítandi, árvakin, hjálpsom, umhugsin og skynsom.
ANSNI - VIT ANSA EFTIR TÆR!


text:
Aksel til EB/Streym
EB/Streymur hevur gjørt avtalu við KÍ um at leiga unga og evnaríka áleyparan, Aksel B. Danielsen, fyri tað, sum er eftir av kappingini.
Aksel er 19 ára gamal áleypari. Hann er ein sera hart arbeiðandi leikari við sera góðum máltevi.
Aksel hevur leikt 8 dystir fyri Betriliðið hjá KÍ og skorað eitt mál. Í 1.deild hevur hann leikt 59 dystir og skora 30 mál!
Í Landsliðshøpi hevur Aksel umboðað Føroyar á U17 og U19 landsliðnum.
Aksel er beiggi Ragnar, sum er í felagnum, og sonur Olgar Danielsen, ið var venjari, tá vit vunnu okkum upp aftur í bestu deildina í 2015. Elsti beiggin, Niels Paula Danielsen, er við sínum 128 dystum fyri EB/Streym, heldur ikki ókendur í felagnum.
Vælkomin Aksel og allar bestu eydnu.


text:
Orð: Nicolina Frederiksen
Lag: Adoniram Judson Gordon
1. Mín Jesus, eg takki tær fyri títt stríð!
Við Golgata krossin varð sál mín gjørd frí.
Ja, nú kann eg syngja og vitna um teg;
tí, Jesus, tú ofraði teg fyri meg!
2. Mín Jesus, so signaðan stað eg ei sá
sum niðri við krossin, tú hongdur vart á!
Ja, Jesus, hitt staðið er dýrabart mær,
og betur eg takki, tá eygað teg sær!
3. Mín Jesus, tín koma í hondum nú er
at taka til tín tey, tú elskaði her!
Og heima hjá tær er ei grátur og sorg,
har skulu vit gleðast í Himmalsins borg.


text:
- Tíðindi, mentan og ítróttur
Viðmerkjari: Semja er enn ein møguleiki
Tak niður
Javnaðarflokkurin er í stórum trupulleikum, nú tingfólkini hjá flokkinum ikki ganga í takt. Tað skapar eisini stórar trupulleikar í samgonguni, tí maktbalansan kann broytast millum samgonguflokkarnar. Tað metir John Johannessen, viðmerkjari.
Tað eru tingmennirnir hjá Javnaðarflokkinum, Kristin Michelsen og Bjarni Hammer, sum ikki taka undir við fiskivinnunýskipanaruppskotinum hjá samgonguni soleiðis sum tað sær út nú.
John Johanessen sigur, at tað kann hava verið ein taktiskur feilur av samgonguni at skifta formann í vinnunevndini. Javnaðartingmaðurin, Bjarni Hammer, hevur verið formaður síðani samgongan varð skipað í september 2015, men tá valskeiðið var hálvrunnið, átti Bjørt Samuelsen úr Tjóðveldi tørn sum forkvinna í vinnunevndini. Tað kann hava havt við sær, at Bjarni Hammer ikki hevur somu ábyrgdarkenslu av nýskipanaruppskotinum, metir John Johannessen.
Hóast politiska støðan er trupul hjá Javnaðarflokkinum og samgonguni sum heild, so ber tó framvegis til at koma á mál við nýskipanaruppskotinum, sigur John Johannessen, viðmerkjari, við Dag og Viku í kvøld.
Sí eisini


text:
Plastdálking og avleiðingar fyri livandi tilfeingið í havinum
Fyrispurningur settur landsstýriskvinnuni í náttúruverndarmálum, Sirið Stenberg
- Hvørji átøk hevur ella ætlar landsstýriskvinnan at seta í verk fyri at avmarka og steðga plastdálkingini av sjóøkinum?
- Í hvønn mun verður mett at nógva plastið, sum dálkar strendur og hav, skaðar livandi tilfeingið, sum fugl, fisk og hval, bæði bráðfeingis, men eisini, sum frá líður?
- Eru tillagingar/broytingar gjørdar í umhvørvisgóðkenningunum í sambandi við undirsjóvartunlar, havnaútbyggingar og aðrar útbyggingar, soleiðis, at dálkingingin við plastleidningum verður avmarkað so nógv, sum á nakran hátt er gjørligt?
Viðmerkignar
Plastdálking er ein stór hóttan mótið havumhvørvinum, og ein vaksandi avbjóðing, eisini her hjá okkum. Plastið er til ampa fyri og kann skaða havsins djór og fuglar. Men plastið verður eisini spakuliga niðurbrotið til mikroplast og kann soleiðis dálka alla føðiketuna, og harvið tað tilfeingið, sum er dyggur partur av livigrundarlagi okkara. Mett verður at áleið 8 milliónir tons plast verður blakað í heimshøvini árliga, og er mongdin enn vaksandi.
Í februar í ár setti undirritaða munnligar fyrispurningar um dálking við plastleidningum her heima. Landsstýriskvinnan svaraði tá millum annað, at tá umhvørvisgóðkenningarnar vórðu latnar, visti Umhvørvismyndugleikin ikki um trupulleikan við dálking við plastleidningum, men at hetta fór mann ikki at góðtaka, og fór at taka hond um trupulleikan.
Landstýriskvinnan vísti á, at trupult er at sleppa heilt undan dálkingini, men legði dent á at: “ ... mann hevur tikið málið upp og arbeiðir við at broyta umhvørvisgóðkenningina, so mann fær avmarkað og støðgað hesum so vítt møguligt, sum mann kann”.
At avmarka dálking við plasti er høgt á dagsskránni í londunum kring okkum. Eitt nú heitti Útnorðurráðið herfyri á stjórnirnar í Føroyum, Grønlandi og Íslandi um at seta í verk kanning av mikroplasti í havsins livandi tilfeingi, umframt at kanna hvussu útbreidd plastdálkingin er í Norðuratlantshavi. Og mælti somuleiðis til, at londini seta í verk tiltøk at avmarka nýtsluna av plasti og mikroplasti.
Spurningarnir verða settir fyri at fáa fram hvat longu er gjørt, og hvat meira kann gerast, til tess at avmarka og steðga plastdálkingini.
Á Løgtingið 8. aug 2018
Bjørt Samuelsen
løgtingskvinna
(spurningarnir verða svaraðir skrivliga eftur Tingskipanini § 52a)


text:
Sjómansmissiónin 100 ár - í kvøld er hugnakvøld í Sørvági
mentan25-09-2018 - 13:56 - Jóanis Nielsen
Næsta hugnkvøldið í sambandi við 100 ára hátíðarhaldið hjá Føroysku Sjómansmissiónini verður í Libanon í Sørvági mikukvøldið (Í kvøld). Tilsamans verða seks hugnakvøld kring landið.
Tað stóra 100 ára hátíðarhaldið varð hildið í Nesvík í mai mánaði, í sambandi við landsstevnuna hjá sjómanskvinnuringunum, men nú verður hildið fram úti um landið.
– Ja, tað stóra hátíðarhaldið var í Nesvík í vár, men vit vilja gera eitt sindur meira burturúr, og tí ætla vit at fara runt landið og bjóða øllum við til eitt hugnakvøld, sum er eitt 100 ára føðingardagshald hjá sjómansmissiónini, sigur Torleif Johannesen, sjómanstrúboðari.
Ynskja at náa longur út
Tað verða seks hugnakvøld tilsamans, og byrjað varð í Suðuroy, har skipaða virksemið hjá Sjómansmissiónini byrjaði fyri júst 100 árum síðani.
– Hugnakvøldini eru bæði fyri at hátíðarhalda dagin, men eisini fyri at stimbra teir sjómanskvinnuringarnar og tey fólk, sum annars stuðla okkum og bera arbeiðið lokalt, umframt tað, at vit ynskja at náa longur út við arbeiðinum hjá okkum. Hetta er ikki bara eitt kvøld fyri sjómanskvinnuringarnar, og øll onnur eru eisini hjartaliga vælkomin. Tí vil eg leggja dent á, at hetta er eitt alment hugnakvøld í samband við, at sjómansmissiónin fyllir 100 ár, sigur Torleif.
Nýggja bókin løgd fram
– At vit hava býtt tað út á hesi seks kvøldini, er fyri at hava fokus á ávís øki í landinum. Har verður góður drekkamunnur við nógvum góðum afturvið, felagssangur, kórsangur/solistar, andakt og frágreiðing frá arbeiðinum. Vóni eisini at fáa onkran frá sjómanskvinnuringunum at fortelja um tað lokala arbeiðið, og onkran sjómann at fortelja um týdningin av arbeiðinum, ella um sjómansmissiónin hevur nakran týdning fyri sjómannin í dag, sigur Torleif.
Frants Jensen fer at greiða frá nýggju bókini um sjómansmissiónina, og hann fer at hava eitt søguligt yvirlit í orðum og myndum. Eisini fer hann at signera bókina, sum verður seld fyri serprís hesi kvøldini.
– So verður eisini møguleiki fyri at bera fram heilsanir. Og vit vóna, at onkur av teimum lokalu hava okkurt at bera fram, bæði rís og rós, sigur Torleif.
Eisini fyri at kunna um arbeiðið
Hesi seks hugnakvøldini verða hildin bæði fyri at hátíðarhalda 100 ára dagin, og eisini fyri at kunna um arbeiðið, í vón um at fáa nýggj fólk at leggjast afturat í arbeiðinum.
– Sum eg havi nevnt, so er tiltakið fyri øll! Nú er møguleikin hjá lokalum sjómonnum at koma og bera eina tøkk fyri arbeiðið hjá sjómansmissiónini. Tær sterkastu heilsaninar eru frá teimum, sum hava notið gott av sjómansmissiónini, og sum hava upplivað gleðina og signingina av henni, sigur Torleif at enda.
Tey fýra hugnakvøldini, sum eftir eru, eru hesi:
Mikudagin 26. september
Kl. 19.30 í Missiónshúsinum Libanon í Sørvági
Sangur: Tórfríð Tavsen
Andakt: Gunnar K. Nattestad
Mánadagin 1. oktober
Kl. 19.30 í Leguhúsinum í Nesvík – fyri Streymoynna
Sangur: Streingjakórið á Argjum
Andakt: Sólrun Poulsen
Týsdagin 2. oktober
Kl. 19.30 í Leguhúsinum í Nesvík – fyri Eysturoynna
Sangur: Manskórið í Thabor í Fuglafirði
Andakt: Símun P. Jacobsen
Mánadagin 8. oktober
Kl. 19.30 í matarhøllini á Kósini í Klaksvík
Sangur: Kvinnukór úr Emmaus og Marta Mýri
Andakt: Andrias Magnussen
ØLL ERU HJARTALIGA VÆLKOMIN


text:
Við sløktari telefon, um sporadiskum tónleiki rann eg túrin her undan Kongavarða, niðan til Skúlan á Argjahamri, so víðari til rundkoyringina og út eftir grótvegnum út á Glyvursnes, heilt út til húsið har sum 2 km markið er, um man rennur beint, men í og við, at eg rundaði skúlan, so var nokk talan um 4,1 km.
Eg havi annars seinastu stóru vikuna funnið ótrúliga nógvar góðar orsøkir til, at eg ikki skuldi renna ein túr, men soleiðis er onkuntíð. Eg eri í gongd aftur.
Eg veit ikki heilt hvat hendi, men í frostkalda verðrinum og skýmingini, ið byrjaði at taka fastartøkur á heiminum, so var so ræðuliga vakurt, at eg mátti steðga á veg út undan Kongavarða, og taka eina mynd av flotta mánanum yvir Nólsoynni. Onkursvegna kom eg at sláa mítt Nike renniprogram frá, nakað, ið eg ikki varnaðist aftur, fyrr enn eg var farin framvið 1 km markinun og fekk tendra skipanina aftur, og rann so eitt petti afturat við henni frá.
Á veg innaftur var Havnin so vøkur, at eg mátti steðga at taka mynd av henni, og tá slóknaði telefonin fyri battarí.
Eg rann so heimaftur, uttan tónleik og uttan mátara. Men í og við, at eg kenni túrin, so var lætt at meta um. Eg vænti, at eg rann hann uppá 25 minuttir.
Løgini eg hoyrdi vóru
The Golden Age – Beck
Henry Lee – Nick Cave
NYC – Interpol
Staralfur – Sigur Rós


text:
Røða hjá Ingols S Olsen í samband við viðgerina av løgmansrøðuni 2018
Harra formaður
Eg fari fyrst at takka løgmanni fyri ein góða, víðskygda ólavsøkurøðu, har familjan var snúningsásin – familjan við teimum nógvu ymisku andlitunum, hon kann hava. Og eg vil eisini takka løgmanni fyri, at hann altíð alment tekur fulla medábyrgd av øllum málunum, sum samgongan arbeiðir við.
Fiskivinnupolitikkurin hevur verið nógv í brennideplinum undir viðgerðini av hesi ólavsøkusrøðu løgmans. Ikki løgið, tí frá fyrsta degi hevur nýskipan av fiskivinnuni verið tað, sum helst meira enn nakað annað hevur eyðmerkt hesa samgonguna og hetta samgonguskeiðið. Kanska hevði broytingin av hjúnabandslógini eins stórt uppmerksemi, men tað var ikki eitt samgongumál.
At reformera eina høvuðsvinnu, har sera stór virði og sterkar kenslur eru inni í myndini, ber valla til uttan mikið kjak og harða orrustu.
Soleiðis hevur eisini verið við fiskivinnunýskipanini. Kjakið hevur verið týdningarmikið og neyðugt, ofta gott, men vissuliga ikki konstruktivt í øllum lutum.
Nógvir av teimum stóru tættunum í nýskipanini og nógvir av smálutunum eru fánaðir burtur í kjakinum, tí kjakið í alt ov stóran mun er snarað til næstan bara at snúgva seg um eitt stríð ímillum tey, sum høvdu rættindi í gomlu skipanini og tey, sum vilja loyva øðrum framat eisini.
Tað er spell, tí fiskivinnunýskipanin skal í fyrsta lagi vera garantur fyri virðisøking, menning og nýskapan í øllum liðum í okkara fiskivinnu.
Í staðin fyri eina fiskivinnu, har tað mest snýr seg um, hvussu stóran tann einstaki aktørurin kann vaksa seg og hvussu skjótt, so skal fiskivinnunýskipanin tryggja, at vit øll vaksa.
Andstøðan, serliga Fólkaflokkurin og Sambandsflokkurin, hava sett føtur í spenni og vilja ikki hoyra talan um kapping um atgongdina at troyta okkara felags tilfeingi. Og væl hjálpt av onkrum sterkum aktørum í vinnuni, verða tey til høvið skaptu ofrini fyri nýskipanini nú, eitt fyri og annað eftir, løgd á lit de parade fyri almenningin at skoða.
At arbeiðspláss verða seld, so at fólk missir arbeiðið, er altíð syrgiligt. Tí harmist eg sjálvandi eisini um, at manningin á Sjúrðarbergi varð uppsøgd.
Eg ivist tó onga løtu í, at gravgangur verður eftir henni aðrastaðni á arbeiðsmarknaðinum, ikki minst á sjónum, tí vinnuliga gongur tað væl í samfelagnum. Trot er á dugnaligari arbeiðsmegi.
Men manningin á Sjúrðarbergi varð ikki uppsøgd, tí fiskivinnan er í kreppu.
Hon var heldur ikki uppsøgd, tí reiðaríið hevði minni kvotu at fiska, enn tað hevði, tá skipið fór í drift. Tvørturímóti. Sum fiskimálaráðharrin eisini vísti á í sín røðu, so hevur føroyska kvotan í Barentsárinum seinastu árini verið metstór og er tað enn samanborið við árini 1998-2013.
At JFK selir Sjúrðarberg í eini tillagingargongd sum eitt úrslit av fiskisvinnunýskipani, tað er tó helst rætt. Men at andstøðan so brúkar hesa søluna til at útstilla eina heila skipsmanning sum óhjálpin neyðardýr við tarablaði í munni, tað er bæði skeivt og sera óvirðiligt.
Skip eru áður seld, og manningar koyrdar í land. Tá eg flutti til Sørvágs tíðliga í 2006, var bygdin at kalla í sorg. Tí flakatrolarin Vesturvón, flaggskipið hjá bygdini, júst var seldur av bygdini. Eitt stórt arbeiðspláss hvarv úr økinum. Eg minnist tó onki til, at tað runnu serliga nógv tár í politisku skipanini tá.
Við fiskivinnunýskipanini eru rættindi at fiska loyst frá skipunum, júst fyri at tað skal standa reiðaríunum frítt at skipa sítt virksemi so skynsamt sum gjørligt. Tað hevur eisini verið eitt stórt ynski hjá reiðarunum sjálvum.
Hetta merkir so eisini, at JFK varðveitir kvoturnar, sum vóru grundarlagið undir fiskiskapinum hjá Sjúrðarbergi. Um reiðarin so letur hitt barentshavsskipið hjá sær fiska alt, sendir síni línuskip í Barentshavið, ella hann fer at útvega sær annað skip, tað er upp til hann. Men hann hevur í øllum førum enn kvotugrundarlag til at hava alt fólkið í starvið – eisini teir uppsøgdu menninar á Sjúrðarbergi.
Harra formaður.
Trupulleikin við nýskipanini er eisini júst tann øvugti av tí, sum andstøðan og ávísir aktørar í vinnuni royna at billa fólki inn.
Tí var fiskivinnunýskipanin eins víðgongd og fullborin, og upprunaliga ætlað, so sóu vit nógv fleiri tillagingar í flotanum, enn tilfeldið er. Skip høvdu verið bygd, skip høvdu verið keypt, og skip høvdu verið seld. Eisini á landi hevði størri ferð verið á at tillaga virksemið til nýggjar og betri tíðir.
Veruleikin við nýskipanini bleiv tó ein light-útgáva.
Eitt lítið portur var sett á girðingina til nýggjar aktørar at ganga ígjøgnum, men enn eiga teir gomlu aktørarnir at kalla alt fitilendið innanfyri hesa girðing.
Teir hava framvegis rættindini til 100 prosent av botnfiskiskapinum undir Føroyum og Íslandi, 85 prosent av øllum øðrum fiskiskapi undantikið svartkjaftafiskiskapi, har teir eiga 75 prosent av heildarkvotuni.
Og so verður skotið fiskimálaráðharranum í skógvarnar, at hann fremur politiska útluting, tí hann hevur rætt til at taka 8,5 prosent av bruttokvotunum til menningarkvotur.
Jú, hann og øll samgongan framdi eina stóra politiska útluting, tá hon í nýskipanini gjørdi av, at allir reiðararnir, sum áttu rættindi í gomlu skipanini, skuldu hava næstan alt við sær yvir í nýggju skipanina.
Í ár hevur fiskimálaráðharrin nýtt sína heimild at luta 8,5 prosent av bruttokvotunum av makreli, sild og svartkjafti út sum menningarkvotur. Hvussu tað býtið sær út, bíða vit øll spent eftir. Men ongin botnfiskur, hvørki á nærleiðum ella fjarleiðum, verður býttur út sum menningarkvota í ár.
Menningarkvoturnar hava fingið mangt høggið, men eg haldi, at tær eru skilagóðar og í fullum samsvari við yviskipaðu málini, sum hendan samgongan hevur sett sær viðvíkjandi einum rættvísari býti av okkara ovurhonds virðismikla felags tilfeingi.
Menningarkvoturnar eru skilagóðar, tí við avmarkaða uppboðssølupartinum var ongin annar møguleiki at býta atgongdina til tilfeingið eitt sindur rættvísari og tryggja, at tað eisini kastar av sær, har mest er brúk fyri tí.
Ein annar møguleiki var, um parturin av tilfeinginum, sum verður seldur á uppboðssølu, var nakað størri. Tað hevði tryggja meira kapping um atgongdina at fiska og tískil betri møguleikar hjá nýggjum aktørum at sleppa framat uttan aðrar fyriskipanir.
Men so bleiv ikki. Botnfiskiskapurin undir Føroyum og Íslandi er als ikki umfataður av uppboðssøluni. Og av restini verða bara 15 prosent av kvotunum seldar á uppboðssølu, uttan svartkjaftinum, har uppboðssøluparturin er 25 prosent.
Uppboðssøluparturin er lítil, men tað ger tað ikki minni umráðandi, at nýggir aktørar, ikki minst teir, ið fara at fáa menningarkvotur, hóast alt hava ein fair møguleika at bjóða upp hesar kvotur.
Tað hava teir ikki, um prísurin á uppboðssøluni ikki onkursvegna fylgir tilfeingisgjøldunum, sum verða løgd á tann partin av fiskiskapinum, ið ikki verður skipaður við uppboðssølu. Ella øvugt – at tilfeingisgjaldið verður lagað til marknaðarprísin á uppboðssøluni.
Tað er lagt upp fyri hesum í uppskotinum um veiðigjald, sum tað tíverri ikki eydnaðist okkum at avgreiða í farnu tingsetu. Í staðin skal lógin um veiðigjald avgreiðast nú í heyst, og har er tað avgerandi, at vit halda fast í, at samanhangur skal vera ímillum uppboðssøluprís og veiðigjald.
Ein annar týdningarmikil táttur, sum verður knæsettur í bæði nýggju lógini um sjófeingi og í komandi lógini um veiðigjald, er, at manningarnar ikki verða blandaðar upp í uppboðssølugjøld og veiðigjøld.
Tað er týdningarmikið av serliga tveimum orsøkum. Í fyrsta lagi, tí at manningarnar absolutt ongan ræðisrætt hava yvir fiskirættindunum, sum skip teirra fiskar av, og tískil heldur ikki eiga at rinda fyri tey. Og í øðrum lagi – men av eins stórum týdningi – tí at uppboðssølan av kvotum ikki gevur nakra meining, um reiðaríini kunnu senda part av rokningini víðari til manningarnar samsvarandi býtisprosentinum fyri ávísa skipið, ið fiskar. Býtisprosentini eru nevniliga sera ymisk, og tí fara teir, ið ætla at bjóða á uppboðssøluni, ikki at kunna gera tað á jøvnum føti.
Ein sera týðandi táttur í veiðigjaldinum er eisini, at tað fer at fylgja gongdini í vinnuni og harvið veruligu tilfeingisrentuni og ikki, sum nú, har gjaldið bara er meira ella minni tilvildarliga ásett sum eitt kilogjald.
Harra formaður
Nú styttist tíðin. Eg ætlaði at nema við onnur mál eisini, sum eg haldi tað vera umráðandi at vit geva gætur og brúka orku upp á hetta árið, ið eftir er av samgonguskeiðnum.
Tað gongur skjótt rætta vegin á sjálvbjargnisleið. Familjurættarliga økið, sum er eitt stórt og týðandi øki, er júst komið á føroyskar hendur og vil eg serliga rósa Sirið Stenberg, landsstýriskvinnu, fyri sera hegnisligt arbeiðsavrik í hesum sambandi.
Og hyggja vit at grundarlagnum fyri sjálvbjargni generelt, so kunnu vit staðfesta, at tað púra er upp til okkum sjálvi, hvat vit gera. Blokkurin er nú bert eitt klípi í samlaða búskapinum.
Haftið ER leyst, vit skulu bara traðka úr tí.
Nú verða ikki stundir til meira í hesi syftu, men eg fái orðið aftur.
Takk fyri


text:
Orð: Páll Isholm
Lag: Páll Isholm og Flemming Petersen
1. Víkingaskútan í heimin nú stevnir,
kósin er sett móti gyltari strond.
Hvar tú enn víkinganavnið nú nevnir,
Víkingur kendur er víða um lond.
Niðurlag: Við Vìkingi stevna vit stolt út í heimin.
Víkingur, Vìkingur mín fótbóltsverð.
Við Víkingi vinna vit gullið og gleimin.
Víkingur, Vìkingur altíð á ferð.
2. Skúlan er fullfermd av gløðandi fólki,
ið stungið sær út hava málini stór.
Saman tey standa altíð í bólki,
hoyrir tú skrál, er tað víkingakór.
3. Víkingakórið fer aldrin at tagna,
um stormarnir herja og myrkur legst á.
Í ævir við Víkingaliðunum fagna,
leikurin er fyri øll stór og smá.
4. Víkingaveitslan fer aldrin at enda,
um bylgjurnar bróta høgar viðhvørt.
Tá ið vit steypin móti himmlinum senda,
hvørt mansbarn í Víkingi gerst púra ørt.


text:
Orð og lag: Ókend/ur
Týtt: Øssur Berghamar
1. Tá eg við krossin syndatyngdur stóð,
frelstur eg varð ígjøgnum Kristi blóð.
Har fann eg frið, mín sál fekk trygga grund,
akker í lívi og í deyðans stund.
2. Merktur av synd og uttan mál og mið
livdi eg uttan Kristus, uttan frið,
men tá eg knústur stóð við krossins fót,
fekk eg í Kristi blóði heilsubót.
3. Loystur eg varð – mær birtist lívið nýtt.
Ein nýggjan sang eg fekk í hjarta mítt.
Nú fram mót Himli syngur sál mín fró
sangin um Jesus og hans dýra blóð.


text:
Komandi leygardag 13. desember hava handlarnir í Handilsmiðdeplinum í Runavíkar kommunu opið til kl. 20.00.
Nógv jólatiltøk eru í Runavík hendan dagin. Gomul Jól í Heiðunum letur upp kl. 14.00 við fjálgari jólacafé á hugnaliga Neystaloftinum og jólasølu í Gamla Handli.
Kl. 16.00 vitjar brandbilurin við jólamonnum Gomul Jól í Heiðunum. Jólamennirnir syngja og spæla við børnunum og hava sjálvandi okkurt gott við til øll børnini.
Handlarnir eru vakurt pyntaðir og á tremur við jólagávuhugskotum. Øll eru vælkomin at vitja í Handilsmiðdeplinum í Runavík.
Jólavikan í Handilsmiðdeplinum byrjar mikudagin 17. desember og heldur áfram til týsdagin 23. desember. Í Jólavikuni hava handlarnir opið til kl. 20.00, tó er opið til kl. 22.00 týsdagin 23. desember. Leygardagin 20. desember kl. 18.00 vitjar jólaskipið Runavíkina, skipið leggur at við bátahylin, beint við økið, har Gomul Jól í Heiðunum er.
Handilsmiðdepilin bjóðar øllum vælkomnum til býin, sum osar av handilslívi og mentan.


text:
U20 landsliðið við monnum tapti seinnapartin fyri Finnlandi í sínum triðja EM-kappingardysti í Makedonia. Úrslitið gjørdist 29-24.
Føroyar fingu eina góða byrjan og lógu á odda 20 minuttir inn í dystin, men so vendist gongdin. Tá farið var til hálvleiks, var støðan 14-13 til Finnland.
Tað kom stígur í hjá Føroyum og finnar løgdu seg á odda við fýra málum og hildu fýramálsleiðsluni at kalla allan seinna hálvleik. Serliga gekst illa í verjuni, har bakkarnir hjá Finnlandi komu í so lætt til skot. Tá føroyingarnir komu til skot, bjargaði finski málverjin.
Føroyar skulu í morgin royna seg móti Estlandi. Dysturin byrjar klokkan 11.00 føroyska tíð.
Málskjúttar:
Høgni Zachariassen 9
Vilhelm Poulsen 5
Hallur Arason 4
Brandur Halgirsson 3
Bergur Ákason 1
Leivur Mortensen 1
Bartal Klein Olsen 1


text:
ODDER NORTH Barnavognur - Svartur Melange/Svart
ODDER NORTH
NORÐURLENSKT EINFELDI
Odder North er framleiddur úr upprunastøði úr tí norðurlendsku sniðgevingini. Odder North hevur eitt æltætt snarlás í forleðrinum, sum gevur tær eina praktiska atgongd til títt barn. Í Kalessjuni er ventilatión, sólskermur, lummi innan við pláss til t.d. suttur. Hann hevur smarta klikkskipan, sum heldur kalessjuni í tí ynsktu leguni. Yvirdeilurin hevur ein nýggjan brúkaravinarligan snap magnet í forleðrinum, sum tryggjar at forleðri situr tætt at kassanum. Lekkurt klæði sum gevur eina einfalda og nýmótans útsjónd, og endurskyns kantbandið tryggjar at vognurin sæst í myrkrið.
Nýggjheit: Alt klæði innan í vogninum kann takast av og vaskast, bæði í kalessjuni og barnavognskassanum, so tað er lætt at halda hann reinan og penan. Haraftrat er tað ein lykt í kalessjuni, við ymiskum ljós stillingum, so at vognurin sæst enn betur tá tað verður myrkt.
Tú kanst velja ímillum lufthjól og punkteringsfrí SLE hjól, og stell í aluminium ella svørtum.
Mát & Vekt – Yvirdeilur
Mát & Vekt – Stell
Mát & Vekt – Lift


text:
Seinna finaluumfarið hjá Old Boys varð spælt í ivasomum veðri á Toftum í gjár.
NSÍ lá fremst eftir fyrsta umfarið á Sandi, men ungu toftamenninir vóru bara 2 stig aftanfyri. Tískil var stórur spenningur áðrenn seinastu dystirnar í gjár.
B71 møtti ikki. Orsøkina kenna vit ikki, men stjørnan á liðnum, Eli Hentze, var staddur á Anfield, og kundi tískil ikki vera við.
Bæði NSÍ og B68 vunnu ímóti HB. Helst vakrasta málið í kappingarárinum kom í dystinum millum NSÍ og HB, tá verjuleikarin Eyðun Gaardbo legði NSÍ framum 3-0. Dysturin endaði 5-2. Hini málini skoraðu Eddie (2), Helgi og Jónstein. Nú var lagt upp til eina finalu millum ungu toftamenninar og so okkara gomlu boysar. Um tað stóð á jøvnum, so var NSÍ meistari.
Hálvleiksstøðan var 1-0 til B68, og í fyrru helvt av seinna hálvleiki øktu teir til 2-0. Eyðstein Skipanes minkaði tó um munin, tá eini 5 min. vóru eftir at spæla. Tískil var stórur spenningur móti endanum, men tað gekk ikki hjá okkara monnum.
B68 vann, Nsí gjørdist nr. 2 og á triðja plássi var HB.
Myndin er frá fyrra finaluumfarinum á Sandi (mynd frá fsf.fo)


text:
Skal hjartað skrykkjast úr Býarbókasavninum?
Tað ljóðar, at umsiting Tórshavnar Býráðs við vælsignilsi frá einum meiriluta í fíggjarnevndini hevur gjørt av, at Býarbókasavnið kortini ikki skal gerast tann mentanardepil, sum ætlanin var, tá ið vit í undanfarnu býráðssamgongu gjørdu av at útbyggja og umbyggja verandi Býarbókasavn mitt í býnum í Niels Finsens Gøtu.
Fjórða hæddin – har KT-umsiting býráðsins fyrr helt til – skuldi takast uppí barna- og ungdómsdeildina, og barna- og ungdómsdeildin skuldiá henda hátt dagførast.
Men nei – nú skal barna- og ungdómsdeildin, sum erhjartað í Býarbókasavninum, skrykkjast út. Og skotið verður upp, at fjórða hæddin skal brúkast til kommunalar skrivstovur. Sum um vit ikki hava nóg mikið av teimum í miðbýnum - sum er.
Tað kann ikki bera til! Tað var júst hesum vit fóru frá. Býarbókasavnið vísti enntá ta vælvild at góðtaka, at íløgujáttan Bókasavnsins í 2015 varð flutt til at gera eina nýggja KT-deild í Gamla Føroya Banka. So at býarbókasavns-verkætlanin kundi koma í gongd!
Annaðhvørt er tað ein misskiljing ella er tað arrogansa yvirfyri einum stovni, sum undir næstan hopleysum umstøðum hevur megnað at gerast eitt veruligt mentanarligt tilboð til serliga børn og ung í Tórshavnar Kommunu, og havnaborgarar annars.
Vit skuldu fyri langari tíð síðani haft gjørt eitt nútímans býarbókasavn. Men játtan hevur ikki verið tøk.
Eg kann undir ongum umstøðum góðtaka hesa avgerð, at kommunalar skrivstovur skulu gerast,heldur enn eitt framkomið býarbókasavn fyri børn og ung. Vónandi verður hon broytt, áðrenn atkvøtt verður. Um ikki, fari eg at atkvøða ímóti tí. Og eg vóni at restina av býráðnum fer at standa við ta ætlan sum varð sett út í kortið í 2014-2015.
Fakta um Býarbókasavnið.
138.500 fólk vitja Býarbokasavnið um árið.
Ein tann mest vitjaði mentanarstovnurin í Havn er býarbókasavnið. Í 2015 vóru tað 138.500 skrásett vitjandi. Hetta er ein vøkstur uppá 16% samanborið við 2014. Og kanska eru vit longu komin uppá 150.000 vitjandi í 2017.
Tað er eyðsæð, at talið av brúkarum er voksið nógv, síðani niðasta hæddin lat dyrnar upp fyri almenninginum. Dagliga síggja vit, at fólk úr øllum aldursbólkum brúka bókasavnið nógv. Hópurin av tiltøkum eru fyri børn, mentanartiltøk, kjak og íverksetaratiltøk eru gerandis, Rættarhjálpin heldur til í Býarbókasavninum, eins og tey lesandi brúka hølini regluliga.
Hesa gongd skulu vit stuðla heldur enn darva!
Helena Dam á Neystabø, Býráðslimur fyri Javnaðarflokkin


text:
So er hon her, skráin fyri Várdagar hjá Nes kommunu og Bátafestivalin hjá Bátafelagnum fyri 2018.
- Svimjihylurin stongdur í heystfrítíðini
- U21 landsdysturin fluttur til Havnar
- Barnagarðurin søkir námsfrøðing
- Stíggjur 25 ár
- Altjóða læraradagur 2018 í Tofta skúla
- Landsdystur á Svangaskarði fríggjadagin
- Konfirmatión verður sunnudagin
- Endurnýtsluvirkið er opið allar gerandisdagar viku 41 og 42
- Selma avloysur Marjun sum skrivari
- Søkt verður eftir starvsfólki til tekniska økið
- Tofta kvøldskúli byrjar viku 43
- Fráboðan: Spreingiarbeiði í Rókini
- Hugnaløta í Dagtilhaldinum á Vesturskin
- Navia keypt alla føroyska 1. flokks ull frá 2016
- Vatnleiðing í Rókini
- Søkt verður eftir leiðara til Nes Sóknar Musikkskúla
- Barnagarðurin á Svangaskarði søkir námsfrøðing
- Nes kommuna gjørt avtalu við Fjølrit
- Venjingin hjá Roðanum byrjar aftur
- Ættarbindið útgivið
- Svimjihylurin er opin aftur
- Heimapartarnir kunnu avheintast kl. 15.00
- Grind á Toftum – Heimapartar
- Urgukonsert mánakvøldið
- Ættarbindið liðugt – útgávudagur 22. august


text:
- Einasti spurningurin sum nú stendur ósvaraður er, nær kríggið brestur á, segði talsmaðurin í eini yvirlýsing sum hann las upp í statsrikna miðlinum KCNA.
Boðini koma samstundis sum USA og Suðurkorea eru farin undir størstu felags venjingina nakrantíð.
- Vit ynskja onki kríggj. Men vit fara heldur ikki at krógva okkum burtur og um USA mistekur seg og heldur at vit hava óendaliga nógv tol, so festa tey í fjúsið til eitt kjarnorkukríggj, og tað fer at kosta teimum dýrt, tí vit fara ikki at spara uppá okkara kjarnorkuvápn sum vit nú leingi hava ment, bleiv sagt í yvirlýsingini.
Úr Hvítu Húsunum eru boðini, at vandin fyri kríggi veksur hvønn dag, og røddir eru frammi um, at familjur hjá amerikanskum herfólki í Suðurkorea átti at farið heim ímeðan væl er.
Um tú veitst okkurt, sum VP ikki veit - skriva so til vp@vp.fo


text:
Fyrsta Mósebók, kapittul 6
Spilla menniskjunnar
v1
Men tá ið menninir tóku at fjølgast á jørðini, og døtur vórðu teimum føddar,
v2
tá bar so á, at synir Guðs vórðu varir við, hvussu fagrar mannadøturnar vóru; og teir tóku sær til konu allar, sum teir fingu hug á.
v3
Tá segði Harrin: «Andi mín skal ikki allar ævir búgva í menniskjuni, tí at hon er jú hold; og ævidagar hennara skulu vera eitt hundrað og tjúgu ár.»
v4
Á teimum døgum vóru risarnir á fold og eisini seinni, tí at synir Guðs vóru gingnir inn til mannadøtranna, og tær føddu teimum børn; tað vóru hetjurnar, sum í forðum vóru navnframar.
v5
Tá ið Harrin sá, at illskapur menniskjanna var mikil á fold, og at tær í hjarta sínum einans hugsaðu um at fremja illverk tann líðilanga dag,
v6
tá iðraði Harrin seg um at hava skapað menniskjuna á fold; og tað neit hann í hjartað.
v7
Og Harrin segði: «Eg vill oyða menniskjuna, sum eg havi skapað, burtur av jørðini, bæði menn og fenað, skriðkykt og fuglar himinsins, tí meg iðrar at hava skapað tey!»
v8
Men Nóa fann náði í eygum Harrans.
Guð boðar flóð og skipar at byggja ørkina
v9
Hetta er ættarsøga Nóa. Nóa var maður rættlætur og gudrøkin í síni øld. Nóa gekk við Guði.
v10
Og Nóa gat tríggjar synir: Sem, Kam og Jáfet.
v11
Men jørðin var spilt í eygum Harrans; og jørðin fyltist av yvirgangsverkum.
v12
Guð leit at jørðini og sí, hon var vorðin spilt, tí at alt hold hevði spilt leið sína á fold.
v13
Tá mælti Guð við Nóa: «Eg havi rátt av at gera enda á øllum holdi, tí av teirra ávum er jørðin full av yvirgangsverkum; nú vil eg oyða tey burtur av jørðini!
v14
Men ger tú tær ørk av goferviði; og tú skalt gera herbergi í ørkini og bræða hana bæði innan og uttan við biki.
v15
Og tú skalt gera ørkina soleiðis: Trý hundrað alnir skal hon vera long, fimmti alnir breið og tríati alnir høg.
v16
Og takið skalt tú leggja á ørkina, so at tað røkkur eina alin útum frá í erva; og á síðu hennara skalt tú seta hurð og leggja trý loft í ørkina: eitt niðasta, eitt miðloft og eitt ovasta loft.
v17
Sí, eg lati nú vatnflóðina koma yvir jørðina til at avoyða alt hold við lívsanda í undir himninum; alt, sum á jørðini er, skal týna lívið!
v18
Men við teg vil eg gera sáttmála mín: tú skalt fara inn í ørkina, tú og synir tínir og kona tín og sonakonur tínar við tær.
v19
Av øllum djórum, av øllum holdi, skalt tú taka eitt par av hvørjum kyni inn í ørkina til at verða á lívi saman við tær; tey skulu vera kalldjór og kvenndjór,
v20
av fuglunum eftir sínum kyni, av fenaðinum eftir sínum kyni og av øllum skriðkykti jarðar eftir sínum kyni; av øllum skal eitt par koma til tín til tess at verða á lívi.
v21
Og tú skalt taka av alskyns etandi mati og savna tað til tín, so at tað kann verða tær og teimum til føðslu.»
v22
Nóa so gjørdi; hann bar seg at í øllum lutum eins og Guð hevði boðið honum.


text:
07. Mai 2018
FM fyri piltar varð í Bylgjuni í Runavík leygardagin 5. mai. Kappast var í all-around og í einstøkum amboðum, har FM vinnarar skuldu finnast. Tað eydnaðist Hørði Herason úr Ljósinum at vinna FM á gólv, og vit ynskja Hørði tillukku...
03. Mai 2018
Leygardagin 5. mai verður góðkeningardagur fyri gentur (stig 1-3), kappingarfyrireiking og FM fyri piltar í amboðsfimleiki í Bylgjuni í Runavík. Ljósið hevur 22 íðkarar íalt í stig 1-3 og piltum, sum luttaka leygardagin. Íðkararnir gera øll...
01. Apr 2018
Kvinnuliðið Hydra úr Ljósinum gjørdi bart og vann Easter Cup 2018 við 31,97 stigum samanlagt, innleiðandi fingu tær 15,87 og í finaluni í dag fingu tær 16,10. Nr. 2 bleiv Team Elina Elite (Dk) við 30,57 og nr. 3 gjørdist Team Bohemia (DK) við 27,22...
15. Mar 2018
...
11. Mar 2018
Kvinnuliðið Hydra hjá Ljósinum gjørdist í dag samlaði steypavinnarin 2018 hjá kvinnum. Tær vunnu fyrru steypakapping við 14,25 stigum, og til steypakappingina í dag, sum tær eisini vunnu, fingu tær 15,47 stig, og gjørdust harvið steypavinnarar hjá kvinnum við 29,72 stigum samanlagt. ...
10. Mar 2018
Sunnudagin 11. mars fara okkara estetisku kappingarlið aftur í eldin til 2. steypakapping, sum verður í Ítróttarhøllini í Runavík. Kappingin byrjar kl. 13.00, tá pinkur og smágentur fara at kappast. Uml. kl. 15.30 fara gentur, kvinnuunglingar og kvinnur at kappast. ...
28. Feb 2018
Á leinkjuni niðanfyri ber til skráseta ársnálir, um íðkari hevur íðkað fimleik í Fimleikafelagnum Ljósinum í 5, 10, 15, 20, 25, 30 ár.Seinsta freist at skráseta ársnálir er mikudagin 15. mars. Skráset ársnál her ...
18. Feb 2018
2. steypakapping fyri stig, 4, 5 og 6, kvinnuunglingar, kvinnur, piltar, smádreingir dreingir, mansunglingar og menn var leygardagin 17. februar í Fimi í Havn. Ljósið luttøk í kappingum hjá stig 4 og 5, kvinnuunglingum, kvinnum, piltum, smádreingjum og dreingjum. Á...


text:
Loyvi til elframleiðslu úr vindorku á Eiði
Lýst verður eftir umsøkjarum til loyvi at framleiða el úr vindorku á Eiði.
Økið til vindmyllurnar er í haganum Suðurhelvt á Eiði.
Samlaði framleiðslumátturin, sum loyvi kann gevast til, er í mesta lagi 18 MW og eftir ætlan verður vindmyllulundin sett upp á sumri 2020.
Loyvið kann veitast sambært § 5 stk. 2 í løgtingslóg nr. 59 frá 7. juni 2007 við seinni broytingum um framleiðslu, flutning og veiting av ravmagni.
Umhvørvisstovan kann velja ikki at veita nakað loyvi og kann somuleiðis gera av at veita eitt loyvi minni enn 18 MW.
Umsóknarblað og nærri upplýsingar
Umsóknarblað fæst á Orku á Umhvørvisstovuni, har nærri treytir fyri at kunna søkja eru lýstar.
Eru spurningar ber til at tosa við Ara Johanneson, ráðgeva á Orku á Umhvørvisstovuni, tlf. 282860.
Umsóknarfreistin er 1. august 2019.
Umsóknir skulu sendast til: Umhvørvisstovan, Traðagøta 38, Postboks 2048 FO-165 Argir« Aftur
Vindútboð í Suðuroy – freist at søk…
15-10-2018
Umhvørvisgóðkenning hjá Tofta havn
31-07-2018
Loyvi til elframleiðslu úr vindorku…
18-07-2018
Spillivatnsútleiðing norðuri á Stro…
11-07-2018
Reinsiverkið hjá Landssjúkrahúsinum
11-07-2018
Loyvi til elframleiðslu úr vindorku…
02-07-2018
Útskiftingarnevndin fyri Kvívík
09-05-2018
Vindútboð í Suðuroy útsett enn eina…
13-03-2018


text:
Stuðulskonsert í Løkshøll
12. mai verður stór konsert í Løkshøll í samband við árligu landsinnsavningina hjá Bláa Krossi Føroya.
Gjøgnum dagin vera bússurnar hjá Bláa Krossi bornar í hvørt heim í Føroyum, og so endar dagurin við stórari konsert í Løkshøll. Fleiri av okkara fremstu tónleikanøvnum koma at framføra, kryddað við spennandi innsløgum um arbeið okkara. Eisini verður onkur spennandi frumframførsla á skránni.
Ásbjørn Berthelsen hevur nógvar hattar, har gyklarin og kórleiðarin eru tveir, ið kunnu nevnast. Eisini er Ásbjørn sera kendur í Løkshøll, sum má sigast at vera hansara heimavøllur. 12. mai roynir hann seg sum solist, og henda síðan stendur einki aftanfyri alt hitt, hann hevur undirhildið okkum við.
Maria á Lakjuni er eftirhondini ein av okkara allarbestu sangarinnum. Hon hevur givið fleiri útgávur út seinastu árini, har nøkur løg havi verið heilt nógv at hoyrt.
Dógg Nónsgjógv og Allan Tausen vóru við okkum á Reinsarínum í mars-mánaði á kvøldsetu hjá Bláa Krossi til eitt framúrskarandi gott tiltak.
Lena Andersen hevur, saman við Niclasi, verið í Skjólinum til eitt framúrskarandi sterkt og ríkt kvøld.
Guðruna Sólju Jacobsen gleða vit okkum sera nógv at fáa framvið, og vit ivast ikki í, at hon sum vant kann geva kvøldinum nakað serligt.
Jens Marni Hansen hevur ríka okkum við nógvum landaplágum seinastu nógvu árini. Hann hevur verið partur av fleiri bólkum, ið hava klárað seg væl, og tey seinnu árini hevur hann verið mest frammi við egnum navni.
Vit gleða okkum at hoyra tey øll í Løkshøll 12.mai!
Peningurin í ár fer til fyribyrgingararbeiði millum børn og ungdóm í Føroyum við verkætlanunum Øll hava rætt til góð barnaár og Liv Lívið, ið hava sera nógv at gera! Vit náða als ikki øllum børnum og ungum, ið bíða eftir hjálp, og tørva tí góðan stuðul til arbeiðið.
Kom og stuðla sera gevandi og innihaldsríkum arbeiði, og fá eitt upplivilsi við á vegnum.
Konsertin verður í Løkshøll 12. mai kl.20.00 og kostar 310,-
Tags:


text:
Vikuskifti aftaná Norðoyastevnu var Eystanstevna, og vanliga so var runnið leygardag á Eystanstevnu. Rutan í Runavík er sera góð og vanliga ógvuliga skjótt. Men síðani stevnan var flutt niðan á høvuðsvegin í Runavík er renningin flutt til fyrst í vikuni eftir stevnuna, so nakar veruligur stevnudámur er ikki rundan um renningina.
Í ár var kappingin hildin týskvøldi kl. 18:30. Veðrið var super, eitt lítið lot ímóti tá ið runnið varð á kaiini, so útlit vóru til góðar tíðir. Eg var millum tey sum startaðu, og ætlaði eg mær at gera mítt ítarsta, væl vitandi at mítt áður so góða útgangsstøði nú var eitt sindur skinklut. Eg tók mær 2 panodil fyri at linna pínuna í bringuni 1 tíma áðrenn start.
Til várkappingina síðst í mars, sum er júst sama ruta, megnaði eg at fáa 36:09, men við teirri støðu eg var í nú var ikki hugsningur um at hava tað sum mál, men eina tíð undir 37 min. setti eg mær sum mál.
Eg legði varliga út, og hevði eg 18:30 á 5 km, og hugsaði at eg nokk skuldi klára undir 37, men tá ið eg kom um málstrikuna vísti klokkan 37:03, sum gevur eina snittið uppá 3:42 pr. km. 10 sek verri enn á Norðoyastevnu.


text:
Matth. 6:9 (KJB): Hallowed be thy name
Matth. 6:9 (FKJ): Halgað veri navn títt
Matt. 6, 9 (J. D.): Heilagt verði navn títt
Matt. 6, 9 (V. D.): Heilagt verði navn títt
veri: ynskisháttur nútíð
verði: ynskisháttur framtíð
Bókstavliga meiningin í KJB/FKJ: Veri (her og nú) navn títt halgað (t.e. hildið heilagt, sum er tað sum tað er).
Bókstavliga meiningin í J. D/V. D.: Verði (t.e. blívi, í framtíðini) navn títt heilagt (jamen, so er tað ikki heilagt enn)!!.
Dahl og Danielsen sálar Guðsspotta, tí Guðs navn ER heilagt, tí ber tað ikki til at biðja um, at tað skal verða (blíva) heilagt !!!. Hetta er Guðsspott!.
Poengið í bønini er sjálvandi, at vit skulu virða Guðs navn heilagt, t.e. halga tað í hjørtum okkara.
Dahl og Victor meta opinbart ikki Guðs navn heilagt, men biðja um, at tað tó mátti blivið heilagt einaferð í framtíðini. King James Bíblian, Enska og Føroyska, biður um, at Guðs navn be/veri (ynskisháttur nútíð) hildið heilagt her og nú og allar dagar, tí tað er tað sum tað jú er. Her er altso reint faktiskt himmal víður munur á. Traditión dikterar ikki, hvussu tað er rætt at hava Bíbliuna orðaða, men faktiskur rættleiki.
(Og hesin maðurin her skuldi heldur spottað bæði Dahl og Victor sálar, tilsaman við øllum øðrum, enn nakrantíðat komið nær í námind til at spotta GUÐ!!!)
P.S. Orðið veri er sum so útdeytt í dagsins talumáli; men, sum sæst, so er tað brúk fyri tí í Bíbliuni. Fólk má so bara læra seg týdningin av tí, um tey nú annars skoyta um Guðs reina orð. Tey um tað.
P.S.S. Gamlar Íslendskar Bíbliur siga: Helgist þitt nafn.
Helgist merkir halgist, sum merkir: veri tað hildið og roknað heilagt. Hetta er rætt, og hevur sama týdning sum hallowed be og halgað veri. Heilagt verði er fullkomiliga burturvið.


text:
Fótbóltssamband Føroya, FSF, varð stovnað 13. januar í 1979.
Seks formenn hava sitið síðani felagsskapurin varð stovnaður í 1979, og av teimum er Torleif Sigurðsson, sáli, tann ið hevur sitið longst.
Torleif Sigurðsson var FSF-forseti frá 1981, tá hann avloysti Christian Olsen, til 2002, tá Dánjal Andreassen yvirtók sessin.
Í dag eru 12 fólk í føstum starvi hjá Fótbóltssambandi Føroya.
Formenn í Fótbóltssambandi Føroya
Aðalskrivarar
Yvirlit yvir Tórsvøll / September 2014
Fótbóltssamband Føroya
Gundadalur, Postrúm 3028, FO-110 Tórshavn
Telefon: 351979 Telefax: 319079
T-post: fsf@football.fo
Skrivstovan er opin:
mánadag til fríggjadag frá kl. 09:00 - 16:00
ÍSF - Ítróttarsamband Føroya
ONF - Olympiska Nevnd Føroya
UEFA - Union des Associations Européennes de Football
FIFA - Féderation Internationale de Football Association


text:
Kringvarpið skrivar at 7 loyvir verða útlutað í sambandi við menningarkvoturnar, men Fiskimálaráðið váttar ikki hesi tíðindi á heimasíðuni hjá KVF.
KVF skrivar: Tað hevur ljóðað at menningarkvoturnar verða lutaðar út í hesi vikuni, men enn er einki at frætta. 38 umsóknir komu inn um menningarkvotur, men bara 7 loyvi verða latin.
VP hevur spurt aðalstjóran, Rógva Reinert, um hesi tíðindi eru sonn, at 7 loyvir verða latin, men aðalstjórin váttar ikki talið.
Les eisini:
- Sambært lógini lýkur Sandoyarøkið kravið um menningarkvotu
Um tú veitst okkurt, sum VP ikki veit - skriva so til vp@vp.fo


text:
Kann tað lívsfarliga útsetast?
Tosað verður í álvara um at landið skal fíggja innkomuvegin til Havnar frá Skálafjarðartunlinum. Eftir øllum at døma bert við annan tunnilsmunnan, tí onki prát er um at landið eisini skal gera innkomuveg Eysturoyarmegin. Samstundis biður løgmaður í ólavsøkurøðu síni fólk Eystan Múla sláa kalt vatn í blóðið, tí alt ikki kann gerast í senn.
Á Facebookbólkinum “Tunlar norður um fjall nú!” verður spurningurin vendur, um ábyrgdarhavandi fyri vega- og tunnilskervið í Føroyum kunnu krevjast fyri rættin fyri óviljað manndráp, um fólk doyggja í tunlinum vegna tess, at tunnilstrygdin ikki er í lagi, og fólksliga opiniónin er ikki at fara skeivur av. So gott sum øll halda, at tað kunnu tey.
Men innkomuvegurin til Havnar tykist hava skund. Høvuðsstaðarkommunan líður undir tí øgiligu ferðsluni, sum í dag kemur til Havnar, og hennara einasti innsatsur fyri at forgreina hana oman í býin hevur higartil verið ein ljóskurv. Kommunan tykist sostatt bíða eftir landinum, og frá landsins síðu hevur man higartil bara sett 2 milliónir av í 2019. Tað fekk fyri nøkrum mánaðum síðani Heðin Mortensen, býráðslim í Havn, sum eisini er løgtingsmaður, til at langa út eftir sínum samgongufeløgum fyri ikki at arbeiða nóg skjótt.
Men har ein vantandi innkomuvegur til Havnar í versta føri er irriterandi, so stendur ikki um lív har. Ongin doyr av tí, um innkomuvegurin verður nakað seinkaður. Tí bendir tað á eina skeiva raðfesting, at lívshættisligu tunlarnir til Árnafjarðar og Eystan Múla verða roknaðir sum nakað, sum væl kann bíða, meðan innkomuvegurin til Havnar verður roknaður sum nakað, ið hevur skund.


text:
Seinastu tíðina er syfilis staðfest hjá fleiri ungum í Ilulissat, og tí ávara myndugleikarnir nú um at nýta hít. Tað skrivar Sermitsiaq.AG.
- Tað eru fleiri og fleiri ung, sum bera syfilis smittuna. Tað er ørkymlandi, tí tað kann skjótt spreiða seg við ófyribyrgdari kynsligari samveru. Ikki hava sex, um tað eru sár á kynslimunum, greiðir grønlenska heilsumálaráðið frá í lýsing í lokala blaðnum Iluliarmiut aviisiat.
Í 2016 vóru 71 fráboðanir í Grønlandi um syfilis og hetta er ein stóru vøkstur síðani 2009, tá ongin tilburður var í landinum. Myndugleikarnir eru ørkymlaðir og ávara fólk um at nýta hít.
Syfilis kemur av eini bakteriu. Smittað verður við kynsligari samveru og fyrstu eykennini eru sár á kynsgørninum. Sjúkan er vandamikil og kann í ringasta føri kosta lív.
Vøksturin í syfilis-tilburðum hevur verið stóru síðani 2009.


text:
Alice in Wonderland er evni í handilsglugga í London, har tey selja sertifiseraðan heilsukost, krydd og súltutoy. Kanska eitt uppskot fyri marknaðarføring av føroyskum fiski, so hann verður MSC góðkendur og reiðiliga tað (Myndir: Birgir Kruse)
Lisa í Leikalandi, soleiðis kallaði Axel Tórgarð týðingina av Alice in Wonderland, sum Lewis Caroll skrivaði í 1865. Týðingin kom út á forlagnum Aldan í 1988. Nú verður søgan sýnd í Havnar Bio, har Tim Burton við nýggjastu tøkni blendar upp fyri hesum gamla klassikara.
Johnny Depp er óði hattamakarin, Mia Wasikowska er Lisa og Helena Bonham Carter er Reyða drotningin. Filmurin byggir ikki bara á hina einu søguna frá 1865. Nei, hann blaðar eisini í søguni Through the Glass, sum Lewis Carroll skrivaði í 1871. Internet Movie Data Base telur 23 spælifilmar, sum hava heitið Alice in Wonderland. Hin elsti er frá 1903. Hann varir 8 minuttir og er rímiligvís svartur og hvítur. Í 1951 opnaði Disney øll málingablikk og stoytti alt í ein teknifilm við sama navni, og sum bygdi á somu tvær søgur, sum dagsins filmur.
Veit ikki, um tað er hiðani, at rokkbólkurin Lisa Sær Dupult, tók sítt navn. Men í hálva øld ella so hevur ævintýrið um Lisu verið pallsett í ælabogans litum. At ganga fram við handilsgluggunum í London er bara ein varisligur forsmakkur uppá ævintýralandið. Hesar myndirnar tók eg uttanfyri Harrods í London. Við einum vistfrøðiligum og heilsugóðskaðum óhallusinerandi frámerki seldu tey heilsukost, krydd og súltutoy við alfarvegin. Kanska eitt tíðarrætt hugskot at leypa um MSC-borg og marknaðarføra tosk og hýsu av føroyskum grunni á ein heilt nýggjan hátt. Handilsligu innsetingar, sum eru í mansstødd, eru allar úr ævintýrinum um Lisu í Leikalandi.


text:
LGBT ávirkar eisini TÍTT hjúnaband
Føroyar eru eitt ríkt land, eitt hitt ríkasta í heiminum, og hvat ríkidømi er størri enn fólkið sjálvt, at tað mennist og veksur í tali? Hjúnabandi er tann mest grundleggjandi og týdningarmikla eindin í okkara samfelagið. Tað er her framtíðin liggur, tað er her børn blíva til, blíva vard og mennast fyri síðani at føra ættina víðari. Ikki øll hjúnabond fáa børn, men tey eru tó enn eitt slag, sum er ført fyri at fáa avkom, sjálvt um ikki allir limir av tí slagnum kunnu bera seg at við teimum eyðkendu úrslitunum.
Landið hevur áhuga í at virka fyri yvirliving av sær sjálvum, virka fyri nøring av børnum, og at virka fyri einari góðari fyrimynd av familjulívinum. Føroya land viðurkennir tað at ala børn upp sum eina torføra uppgávu og tí at tað vil eggja monnum og kvinnum at skapa góðar og sterkar familjueindir.
LGBT stuðlar halda ikki, at tað ferð at undirmeta mann-kvinnu hjúnabandið. Tey halda, at eitt hjúnaband ímillum tvey av sama kyni verður innkluderandi fyri tey. Men tað sum veruliga fer fram er, at hjúnabandið verður enn meira niðurskriva, tí hjúnabandið verður bara meira um alt, og tá ið hjúnabandið verður meira um alt, so verður tað veruliga til onki. So jú tey blanda seg uppí títt hjúnaband við tað at títt hjúnaband verður niður skriva í virði.
Innan fíggjarheimin er eitt hugtak, sum eitur Greshams lov ið sigur:
“bad money drives out good money”.
Hetta eru hør orð, men passar tað ikki tá ið eg sigi, at eftirgjørdir pengar virðislækka teir veruligu pengarnar?
Hjúnabandið sum vit kenna tað er longu nógv minka í virði, hetta hava vit sjálvi skyldina av. Tað er ov lætt at vera ótrúgvur ímóti makað og børnum. Kanska man skuldi fingið peningaliga revsing tá ið man breyt hjúnabands sáttmálan? Sum hjúnabands støðan er í dag er tað ikki løgi, at LGBT lætt fær selt okkum lygnina um at onki verður broytt viðvíkjandi hjúnabandinum. Tað er sera trist at man er fallin so djúpt, at tey eru farin eftir tí lægsta felagsnevnaranum, og soleiðis brúkar ástarhugin ímillum tvey, sum argumentatión fyri, at man líkur krøvini til at skrásetta/gifta seg. Tað er ferð eftir ferð prógva at ongin er føddur samkyndur, eitt nú vísa vísa 8 stórar kanningar av eineggjaðum tvíburðum at samkyndleiki ikki er viðføddur. Um tað var, so vildu eineggjaðir tvíburðar, sum deila somu genir og hava verið í sama búki, báðir verið samkyndir. Men tað vísir seg, at tá annar er samkyndur, so eru sannlíkindini fyri at hin eisini er tað 10% fyri menn og 14% fyri kvinnur. Ergo er niðurstøðan, at tað eru faktorar eftir føðing, sum ávirka kynsliga orientering.
Tað eru nógv ymisk sløg av virðismiklum sosialum sambondum (t.d. vinarløg), hesi eru tó als ikki viðkomandi uppá sama máta fyri Føroyar eins og hjúnabond eru tað.
Allir flokkar siga seg ynskja at betra um vælferðina, men hon skal eisini fíggjast. Okkara størsta virði er familju eindin. Besta verjan um børnini og framtíð Føroya er tí eitt Gott, Sterkt og Trygt Hjúnaband.
Rætturin til hjúnabandi eigur ikki at vera givin burtur, sum var hann onki verdur. Tað er ein orsøk til, at tað er ein hámarksferð á landsvegnum. Ikki ein og hvør hevur loyvi til at koyra skjótari enn 80 km/t í Føroyum. Latið okkum halda lóg og landaskil, eisini innan familju eindina.
Til síðst vil eg viðmerkja, at tað eri ikki bert eg sum havi brúkt Gresham lóg uppá henda mátan, eitt nú vísti Charlie Munger sum er buisness partnari hjá Warren Buffett á tað sama.
Eg havi fyrr skriva um hetta evni sæð út frá Bíbliuni, hetta kanst tú lesa um aðra staðir her á síðuni


text:
FERÐSLA OG TRYGD Á SJÓNUM
Við heimild í løgtingslóg um trygd á sjónum, hevur Sjóvinnustýrið ábyrgd av at kanna skip og áseta krøv, til tess at bøta um trygdina á sjónum.
Ymisk krøv eru galdandi, alt eftir um talan er um fiskiskip, handilsskip ella ferðamannaskip og bátar. Tað hevur eisini týdning, hvar skipini skulu sigla.
Tá skipið er góðkent, útflýggjar Sjóvinnustýrið siglingarloyvið og onnur loyvisskjøl.
Skipari og reiðari hava ábyrgd av, at ásettu krøvini frá Sjóvinnustýrinum verða fylgd og at møgulig brek verða rættaði sum skjótast. Tað áliggur eisini havnamyndugleikum, tollvaldi, arbeiðseftirliti og løgreglu at boða Sjóvinnustýrinum frá, verða tey varug við umstøður, sum eru í stríð við galdandi lóg og reglur.
Sjóvinnustýrið hevur heimild til at áseta skipi siglingarbann, um tað ikki lýkur ásettu krøvini.
Brot á lóg um trygd á sjónum kann í ringasta føri hava við sær bót, hefti ella fongsul í upp til 2 ár.
Frágreiðing: Stutt frágreiðing um krøv og eftirlit av skipum


text:
Hevur tú sæð okkurt sum onnur kunnu hugsast at hoyra um sum skjótast.
-
Rodmund á Kelduni
Unread post
by Rodmund á Kelduni » 28 Feb 2014, 11:21
Ì gjár var eg ávegis inn til Runavíkar, í Kollfjarðadali vóru ikki minni enn 6 Frostmýrugæs, millum fjarða var ein Skógar Ekrugás og í Skálabotni vóru 3 Frostmýru Ekrugæs.
Skógar Ekrugás er sjáldsamari enn Frostmýru Ekrugás og okkurt tíður uppá, at hettar er sama Skógar Ekrugásin sum eg havi sæð í økinum frá seint í 2013.
Eisini var ein Kápureyðantar bøga at síggja.
-
Rodmund á Kelduni
Unread post
by Rodmund á Kelduni » 01 Mar 2014, 17:14
Nú tunnilsdagur er, var eg ein túr á Sandoynni, har Frostmýru Ekrugásin á Sandi framvegis var millum Grágæsnar, í Húsavík vóru nú tvær Frostmýru Ekrugæs at síggja, á veg heim aftur, var eg á Velbastað og har fann eg enn eina Frostmýru Ekrugás millum nakrar Grágæs.
Ikki kann sigast annað enn at tað er ein rættulig landkoma av Frostmýru Ekrugásum í løtuni, tað kundi verði sera áhugavert at hoyrt um Ekrugæs eru at síggja á ørðum oyggjum.


text:
EM-undankappingin hjá U19-dreingjunum er farin í gongd í Írlandi. Føroyar spældu í kvøld fyrsta dystin, ið var ímóti Hollandi. Føroyingar skulu eisini spæla ímóti írsku vertunum og Bosnia-Hersigovina.
Undan dystinum var føroyska liðnum greitt, at hetta fór at gerast ein sera torfør uppgáva. Holland hevur eitt sterkt lið, har leikarar umboðað millum annað tey stóru hollendsku feløgini Ajax og PSV.
Holland var eisini greitt omaná í kvøld. Føroyingar byrjaðu tó dystin væl, og hildu fast næstan allan 1.hálvleik. Men við tveimum skjótum málum undan steðginum legði Holland grundarlag fyri sigurin, og so varð tað tungt hjá ungu føroysku monnunum, ið annars høvdu stríðst sera væl.
Í 2. hálvleiki helt greiða yvirvágin hjá hollendingum fram. Hagtøl frá UEFA vísa millum annað, at Holland hevði níggju hornaspørk í dystinum og 26 skotroyndir, harav 14 rakti føroyska málið. Føryingarnir vunnu sær eitt horna, høvdu tvær skotroyndir og raktu málið einaferð.
Holland lukkaði dystin tíðliga í 2. hálvleiki; seinasta málið kom langt inni í yvirtíðini.
Hetta var á pappírinum tann truplasta uppgávan í kappingini, og liðið hjá Jógvan Martin Olsen hevur ein betri møguleika leygardagin, tá føroyingar skulu dystiast við vertirnar. Írland vann í kvøld 3-1 á Bosnia-Hersigovina
U19 EM Undankapping í Írlandi
10.10.2018, Eamonn Deacy Park - Galway
Holland - Føroyar 5-0 (2-0)
Føroyska liðið(5-3-2): Bárður á Reynatrøð - Sjúrður Pauli Nielsen, Dann Fróðason, Andrias Edmundsson, Óli Eyðssteinson Poulsen, Símun Sólheim ('90 Pætur T. Skipanes) - Elias El Moustage, Magnus H. Jacobsen (L) - Hanus Sørensen, Stefan Radosavljevic ('76 Steffan Løkin), Lukas Grenaa Giessing ('91 Sølvi Sigvardsen),
U19: Greiður sigur til Holland
Føroysku dreingirnir stríddust, men hollendingar vóru ov sterkir, og vunnu 5-0 í fyrsta EM-undankappingardystinum í Írlandi.
Mynd: FSF - frá venjingarkapping í Riga fyri mánaði síðani
EM-undankappingin hjá U19-dreingjunum er farin í gongd í Írlandi. Føroyar spældu í kvøld fyrsta dystin, ið var ímóti Hollandi. Føroyingar skulu eisini spæla ímóti írsku vertunum og Bosnia-Hersigovina.


text:
Heiðurskvøða til Steinprent - Hæderstale til Steinprent/
Røða á hátíðarhaldi á Seglloftinum 25.jan 2017
Í kvøld er myrkt og stillt í Grafiska verkstaðnum í Havn. Har ljóma eingir tónar frá tí annars so virkna plátuspælaranum - bæði Bob Dylan og Billie Holiday hava fingið frí. Har er einki prát á verkstaðnum og eingin kjakast um litir, um steinar og um list. Ongar søgur verða sagdar og eingin flennur. Har er heldur eingin, sum stendur alspent, klár at síggja ta nýprentaðu myndina júst í somu løtu, sum listamaðurin lyftir pappírið upp frá litografiska steininum.
Í kvøld eru eingi listafólk og eingir prentarar í Steinprenti. Tonsatunga, tignarliga steinprentspressan stendur pinnastill á gólvinum og hvør veit - kanska er hon ovfarin av óvanliga kvøldarfriðinum. Men her á Seglloftinum á Tvøroyri er ljós og lív og her sita tey - verkstaðsfólkini, Jan og Fríða, fyri einaferðs skyld hendur í favn.
Eg rokni ikki við, at nakar kann vera heilt ósamdur við mær, tá eg sigi, at virksemið hjá Steinprenti byggir á einastandandi avrik hjá einstaklingum - hjá listarligum úrmælingum. Steinprent er grundað á poetisku súkklurnar og spannirnar hjá Tóroddi Poulsen, á tær fantastisku globalu og lokalu forteljingarnar hjá Bjørn Nørgaard, á bylgjandi rúmdir og skap hjá Hansinu Iversen, á víðskygda bládýpið hjá Tróndi Patursson, á ljóselvandi myrkrið hjá Mariusi Olsen, á stórbæru skuggar einkisleikans hjá Ian McKeever og dekadentu, bylgjandi strikuna hjá Knud Odde, á gjøgnumskygdu trívíddina hjá Rannvá Kunoy, á artistiska lættleikan hjá Torbirni Olsen og John Kørner– ja, tað snýr seg sjálvsagt um alla ta framúrskarandi listina, sum hesi nevndu og meira enn hundrað onnur listafólk hava skapað í Steinprenti millum ár og dag.
Tey skjótt átjan árini, verkstaðurin hevur verið til, hevur hann verið týdningarmikil partur av menningini innan føroyska myndlist, sum er vorðin meira fjølbroytt við størri ansi fyri yrkislistini. Hesi árini er samfelagið broytt og føroyski listamóttakarin er vorðin enn meira upplýstur, meira opin og meira kritiskur. Tey fyrstu árini húsaðist verkstaðurin í Listasavninum í Gundadali, og tá hann flutti oman í Østrøm í 2009, vóru vit nøkur, sum stúrdu eitt lítið sindur fyri framtíðini. Eitt nú tóktist fíggjarliga avbjóðingin møtumikil og eg helt eisini, at upprunaliga konstellatiónin við einum livandi grafiskum verkstaði í Listasavni Føroya var góð og kundi veita okkara lítla listasavni serligar møguleikar á samtíðarlistarliga økinum.
Hetta var eisini í stóran mun galdandi fyri dynamiska samstarvið millum Bárð Jákupsson, sum var stjóri á Listasavninum tá, og Jan Andersson, litograf, sum saman við Fríðu Matras Brekku hevur staðið fyri arbeiðnum á verkstaðnum øll árini.
So líðandi eru alsamt fleiri fólk løgst aftrat virkseminum og alla tíðina verða kontaktirnar útbygdar, eisini verða tað alsamt fleiri fólk, ið líkasum hoyra til á verkstaðnum; Magnus Andersson rammar inn, men hann prentar eisini og hjálpir til, har eru næmingar í starvslæru og limir í áhugafelagnum Steinbrá og so eru tað listafólkini. Tey, sum arbeiða og tey, sum bara hyggja inn á gólvið fyri at heilsa uppá og skifta orð um lív og list.
Og meðan prátið gongur, kemur Jan kanska við einum pappstykki við onkrari litblanding á, sum listafólkið skal taka støðu til. Litografiska tøknið er umstendiligt og í Steinprenti brúka tey teir ordiligu, stóru og tungu litografisku kálksteinarnar úr Solnhofen í Týsklandi. Fyrst verða undanfarnar myndir slípaðar burtur av steininum. Síðani verða tveir steinar skúraðir móti hvørjum øðrum við vatni og carborundumpulvuri so at yvirflatan á steininum verður sløtt og klár at tekna á við fitikendum kriti ella tusj. Listafólkið má tekna á ein nýggjan stein fyri hvønn lit - hvør litur verður also prentaður hvør sær og hetta hevur við sær, at tað lidna prentið ofta er úrslitið av eini drúgvari prosess. Tá listafólkið er liðugt við steinin verður hann viðgjørdur soleiðis, at fitievnið situr fast í steininum; evnisliga snýr tað seg um, at feitt skýggjar vatn. Eitt royndarprent verður gjørt, sum listafólkið tekur støðu til og broytir um tað er neyðugt. Mannagongdin er dynamisk og tað er spennandi at fylgja við.
Fleiri av verkætlanunum hjá Steinprenti eru longu legendariskar, hetta er t.d. galdandi fyri stórverkið, sum heimskendi listamaðurin Per Kirkeby avrikaði saman við Jan og Michael Schäfer, tá hann var í Føroyum í mai 2000. Tilsamans 77 grafisk bløð vórðu framleidd hesar fjúrtan dagarnar og bæði myndir og arbeiðsgongdir er væl dokumenterað í áhugaverdu bókini, Rejsen til Færøerne.
Bókmentirnar hava alla tíðina havt innivist á Grafiska Verkstaðnum sum eisini hevur verið karmur kring bókaframløgur og upplestur. Steinprent hevur prentað allar permurnar hjá tíðarritinum, Vencil og harumframt hevur Steinprent givið fleiri bøkur út hjá m.a. Claus Carstensen og Søren Ulrik Thomsen og hjá Bjarne Werner Sørensen og Tóroddi Poulsen.
Samstarvið við Tórodd er stórt og serligt – tað byrjaði, tá yrkjarin var púra ókendur sum myndlistamaður. Hansara myndamál var og er so einastandandi øðrvísi, at avgerðin um at taka upp samstarv við hann, hevur kravt dirvi og ans fyri progressivari list. Tað hava tey Steinprenti og prentini hjá Tóroddi Poulsen teljast millum týdningarmestu verkini í nýggjari føroyskari list.
Samlaða avrikið er ómetaliga stórt. So nógvar verkætlanir, so nógvar framsýningar, so nógvar prentmyndir, fullar av nýggjum hugsanum, sum hava flutt okkum og fingið okkum at gleðast og undrast. Flytingin oman á Skálatrøð hevur víst seg at hava greiðar fyrimunir við betri hølisumstøðum, betri útsýni og við plássi fyri gallarívirksemi. Har hava longu verið yvir 50 framsýningar á staðnum. Tann sentrala plaseringin hevur havt nógv fleiri vitjandi við sær og øll verða boðin vælkomin uttan mun til hvør ella hvaðani mann er.
Hetta við blíðskapinum haldi eg vera eina grundleggjandi orsøk til ta góðu gongdina. Onkuntíð minnir køkurin í Steinprenti um ta kendu kahúttsenuna í gamla filminum hjá Marx Brothers A night at the opera. Har kemur tað skemtiliga poengið heilt einfalt av øgiligu mongdini av ymiskum persónum, sum ein og ein trína inn í eina pinkalítla kahútt, sum so verður stústappað av fólki. Og ofta er tað næstan líka fult og minst líka stuttligt og surrealistiskt inspirerandi í verkstaðskøkinum sum í kahúttini hjá Groucho Marx. Her hittast øll møgulig fólk – umframt listafólk, høvundar, sjónleikarar og tónleikarar er onkur námsfrøðingur, læknar, politikarar, maskinmeistarar, lærarar, sakførarar - ein gávumildur útróðrarmaður hevur verið við einum kóki og mitt í rokanum stendur Birgir Enni, hann er komin við sjónotum ella einari góðari søgu frá teimum sjey høvunum. Tað er ikki løgið, at nógv av teimum útlendsku listafólkunum og miðlunum eru púra hugtikin av hesum staðnum.
Við gestablídni og ansi fyri listarligari góðsku hava verkstaðsfólkini Jan og Fríða skapað eitt umhvørvi, sum vit ikki hava havt í Føroyum. Tað er eitt umhvørvi, har bæði føroysk og útlendsk yrkislistafólk trívast og listaáhugað føla seg vælkomin og har tað ber til hjá fólki, sum ikki eru múgvandi, at ogna sær upprunalist. Eisini á henda hátt er grafiska listin sosial av lyndi og tað sosiala hevur stóran týdning í Steinprenti. Fyri listaáhugað hava tey gjørt ta stórbæru listina eitt sindur meira nærverandi og atkomiliga gjøgnum tær mongu framsýningarnar og við at skapa samband millum listafólkini og áskoðararnar. Steinprent byrjaði sum ein visión hjá Jan Andersson og Bárði Jákupsson, tvs. hjá nøkrum fáum einstaklingum. Henda visiónin er vaksin til nakað størri, til nakað ítøkiligt og kollektivt, sum vit øll eiga part í, eg hugsi bæði um listafólkini og øll okkum av bygd og úr bý, ung sum gomul, útisetar, tey búføstu og ferðafólkini, ið vitja í gallarínum og á verkstaðnum. Tí fevnir henda virðislønin breitt og nertir øll við áhuga fyri samtíðarlist í Føroyum. Hjartaliga til lukku Steinprent, til lukku Jan og Fríða. Til lukku vit øll.
Tale afholdt i Tvøroyri, Seglloftið 25.jan 2017
Det er en ganske særlig aften, hvor der helt atypisk er mørkt og stille på det grafiske værksted i Tórshavn. Den ellers så aktive pladespiller er tyst, både Bob Dylan, Billie Holiday og alle de andre har fået fri. Der er ingen snak og ingen diskussioner om sten, om farver eller om kunst. Ingen anekdoter bliver fortalt, ingen griner. Der er nok heller ikke nogen, der står lige nu, spændt og følger med, klar til at se det nyeste tryk i det øjeblik, papiret løftes fra den litografiske sten. I aften er der ingen kunstnere og ingen trykkere i Steinprent. Den tonstunge, agtværdige litografiske presse står musestille på gulvet – hvem ved, måske er den lidt benovet af det usædvanlige aftenro. Men her på Sejlloftet i Tvøroyri er der lys og liv, det er her det sker, og her sidder de, værkstedsfolkene, Jan og Fríða og ser helt usædvanlig afslappede ud.
Jeg regner ikke med, at nogen kan være helt uenig, da jeg hævder, at Steinprents virksomhed i høj grad bygger på enkeltindividers enestående indsats. Steinprent bygger med andre ord på Tóroddur Poulsens poetiske cykler og spande, på Bjørn Nørgaards fantastiske globale og lokale fortællinger, på Hansina Iversens bølgende formationer, på Tróndur Paturssons blå dybder, på Marius Olsens lysgenererende mørke, på intethedens storslåede skygger, således som Ian Mc Keever former dem, på Knud Oddes dekadente bølgende streg, på Rannva Kunoys gennemsigtige tredimensionalitet, på Torbjørn Olsens artistiske lethed og John Kørner – ja det handler selvfølgelig om alle de fremragende tryk, som de nævnte og over hundrede andre billedkunstnere har skabt i Steinprent mellem år og dag.
De snart atten år, Steinprent, Færøernes Grafiske Værksted har eksisteret har stedet været en særdeles vigtig del af en udvikling af færøsk billedkunst, der er blevet mere varieret og med en øget bevidsthed angående professionel kunst. Disse år har samfundet ændret sig og den færøske modtager er blevet mere oplyst, mere åben og mere kritisk. De første år havde værkstedet til huse på Færøernes Kunstmuseum og da den flyttede ned til den gamle fabrik, kulturhuset Østrøm i 2009 var vi nogle stykker, der var lidt bekymrede bl.a. i forhold til de økonomiske udfordringer. Jeg mener også, at den oprindelige konstellation med et levende, grafisk værksted beliggende i vores kunstmuseum var god og kunne give museet særlige muligheder på det samtidskunstneriske felt. Og dette var også i den grad gældende for det dynamiske samarbejde mellem Bárður Jákupsson, daværende direktør for Kunstmuseet og Jan Andersson, litograf, som sammen med Fríða Matras Brekku har stået for arbejdet på værkstedet alle årene.
Langsomt er flere mennesker kommet til og hele tiden udbygges kontakterne. Magnus Andersson rammer ind, men han giver også en hånd med i trykningen og i alt det andet, der går for sig. Der er praktikanter og medlemmer i grafikforeningen Steinbrå og så er der kunstnerne. De kunstnere, der er i gang med at arbejde og de, der kigger ind til en kop kaffe og en snak om livet og kunsten.
Og mens snakken går, kommer Jan måske med et lille stykke pap med en farveblanding, som billedkunstneren skal tage stilling til. Litografi er en ganske omstændelig affære og i Steinprent bruger de alene genuine, litografiske kalksten fra Solnhofen i Tyskland. Først slibes gamle motiver af stenen, siden bliver to stene skuret mod hinanden med vand og carborundumpulver, således, at overfladen bliver fin og glat og klar til at tegne på med fedtholdigt kridt eller tusj. Kunstneren må tegne på en ny sten for hver farve – hver farve bliver altså trykt hver for sig, hvilket jo medfører, at det færdige tryk ofte er resultatet af en lang proces. Da kunsteren er færdig med stenen bliver den behandlet sådan at fedtet sidder fast i stenen. Teknikken er baseret på, at fedt skyer vand. Først tages der et prøvetryk, som kunstneren så kan tage stilling til og kan ændre. Det er meget spændende proces.
Flere af Steinprents projekter er allerede legendariske, det er bl.a. gældende for Per Kirkebys arbejdsophold på værkstedet i maj 2000, da han sammen med Jan Andersson og Michael Schäfer producerede 77 grafiske blade. Både billeder og arbejdsgang er dokumenteret i den interessante bog, Rejsen til Færøerne, som Brøndum udgav. Litteraturen har hele tiden været en del af Steinprent, hvor en del bøger er blevet præsenteret. Steinprent har trykt alle forsiderne i litteraturtidsskriftet Vencil og derudover har Steinprent udgivet bøger af bl.a. Søren Ulrik Thomsen og Claus Carstensen og Bjarne Werner Sørensen og Tóroddur Poulsen.
Samarbejdet med Tóroddur Poulsen er stort og særligt – det indledtes på et tidspunkt, da Poulsen var ganske ukendt som billedkunstner. Hans billeder var og er så enestående anderledes og dét ikke kun i færøsk sammenhæng, at afgørelsen om at satse på ham i en sådan grad, som Steinprent har gjort, må kaldes modig og progressiv. Den samlede præstation er umådelig stor. Så mange projekter, så mange udstillinger, så mange tryk, fulde af nye tanker, der har flyttet os og har fået os til at glædes og undres. Flytningen ned til Skálatrøð har vist sig at have tydelige fordele med bedre plads, bedre udsigt og med plads for gallerivirksomhed, hvor der allerede har været over 50 udstillinger. Den centrale placering har medført mange flere besøgende, der alle får en hjertelig modtagelse og jeg tror nok, at gæstfriheden er en grundlæggende årsag til den gode udvikling. Kaffen er god og det er der andre end jeg, der har opdaget. Til tider minder køkkenet i Steinprent om den kendte kahytscene i Marx Brothers gamle film A night at the opera, hvor det morsomme opstår som følge af mængden af forskellige personer, der en efter en, træder ind i en lillebitte kahyt, som efterhånden bliver propfyldt. Og til tider er der næsten lige fyldt og mindst lige så morsomt i værkstedskøkkenet som i Groucho Marx´ kahyt. Her mødes alle slags mennesker, udover billedkunstnere, forfattere, skuespillere og musikere er der også pædagoger, læger, politiker, maskinmestere, lærere, sagførere - en gavmild fisker dukker op med fisk til middagen og midt i det hele står Birgir Enni og er i gang med at fremvise søanemoner eller med at berette en historie fra de syv have. Det er måske ikke så mærkeligt, at mange af de tilrejsende billedkunstere er glade for stedet.
Med gæstfrihed og en god fornemmelse for kunstnerisk kvalitet har værkstedsfolkene Jan og Fríða skabt et miljø, som vi ikke har haft magen til på Færøerne. Det er et miljø, hvor både færøske og internationale billedkunstnere trives, og hvor kunstinteresserede føler sig velkomne. Her har de allerfleste råd til at købe original kunst - således er den grafiske billedkunst socialt anlagt og det sociale er jo af stor betydning i Steinprent. Her på stedet er kunsten blivet lidt mere tilgængelig, det storslåede kommer på en eller anden måde lidt ned på jorden, når vi møder de forskellige kunstnere.
Det, der engang var nogle enkeltindividers, Jan Anderssons og Bárður Jákupsson vision er blevet noget større, noget håndgribeligt og noget kollektivt, som vi alle ejer en del af - jeg tænker i denne forbindelse både på billedkunstnerne og os alle, der besøger værkstedet og galleriet. Denne hæderspris favner ganske bredt, idet den berører alle med interesse for samtidskunsten på Færøerne. Hjertelig tillykke, Steinprent, tillykke Jan og Fríða, tillykke til os alle.
Kinna Poulsen


text:
Ingi Samuelsen
04.01.2017 - 08:05
Tíðindi > Samfelag & Politikkur > Kommunalpolitikkur
- Hon hevur nóg illa sett seg í borgarstjórasessin, so letur hon Fíggjarmálaráðnum fíggjarstýringina hjá kommununum upp í hendur, og letur Mentamálaráðnum upp í hendur at stýra dagstovnunum. Hevði hon viljað nakað annað, enn at varpa ljós á seg sjálva – hevði hon verið ein góður liðspælari – so hevði hon byrjað við at viðgjørt slíkar grundleggjandi spurningar í friði og náðum í Kommunufelagnum.
Heðin Mortensen gevur ikki eftirkvinnu síni góð skoðsmál eftir at hon hevur verið alment frammi fyri fyrstu ferð sum borgarstjóri í høvuðsstaðarkommununi.
Útsøgnirnar hjá nýggja býráðsmeirilutanum verða – ein fyri og onnur eftir – kolldømdar av frásetta borgarstjóranum.
Eitt nú útsøgnin um, at borgarstjórin í Havn ikki skal royna at gerast formaður fyri Kommunufelagið.
- Við tí hugburði, sum nýggja samgongan higartil hevur víst viðvíkjandi bæði Kommunufelagnum og kommuna sjálvræðinum, hevði Annika Olsen neyvan verið vald til formann í Kommunufelagnum, sigur Heðin Mortensen millum annað.
Lesið viðmerkingarnar á lesarin.fo


text:
Spennandi arktisk vísindi til føroyskar skúlar á Tjóðsavninum
Føroyar liggja á gáttini til Arktis. Hvar finna vit vitan um henda kalda partin av jørðini?
PAM aftur av væleydnaðari oljumessu í Stavanger
Virkisøkið hjá PAM er at útvega starvsfólk til on- og offshore vinnuna og er eftirspurningurin stórur eftir góðari arbeiðsmegi
Kilenar fáa góð ráð frá føroyingum at fyrireika landgrunskrøv
Seinastu dagarnar hava umboð fyri kilenskar myndugleikar viðjað í Føroyum fyri at fáa góð ráð til at fyrireika landgrunskrøv
Føroysk oljuleiting í heimsins størsta oljublað Upstream
Poul Michelsen, landsstýrismaður fegnast um føroyskt bretskt samstarv á leitiøkinum


text:
Nýggjárshaldið í Vági: Ein av kendastu bólkum í Føroyum seinastu árini er Danny & the Veetos, og á nýggjárinum fara Danny & Páll úr Danny & the Veetos eisini á pall í Vági á nýggjárinum.
Danny & Páll úr Danny & the Veetos verða gestabólkur til nýggjársdansin í Vágs Høll og fara harumframt eisini at spæla til konsert um dagin.
Nýggjársnevndin hevur longi havt eitt ynski um at skipa eitt tiltak fyri børn og ung um dagin nýggjársaftan, og í ár verður so ein spennandi konsert við Danny & Páll úr Danny & the Veetos nýggjársaftan kl. 13 í VB-húsinum.
Meiri verður at frætta um hesa spennandi konsertina seinni.
Á nýggjárinum gongur leiðin sjálvandi til Vágs!
Nýggjárshaldið í Vági – eitt minni fyri lívið.


text:
Tord Nygren er svenskur listamaður, myndprýðari og rithøvundur. Hann er føddur í 1936 í Stora Tuna, men er uppvaksin í Borlänge. Hann býr nú í Gnesta í Södermanlandi. Hann hevur tikið útbúgving á Reklamlinien á Konstfackskolan.
Hann er sera nógv brúktur sum myndprýðari í Svøríki og hevur fingið fleiri prísir fyri arbeiði sítt.
Myndprýðingar:
1986 Úlvur Lítli fær navn (Stig Ericson)
1987 Úlvur Lítli og bláfrakkarnir (Stig Ericson)
1989 Úlvur Lítli og skuggin (Stig Ericson)
1991 Hjalti í nýggjum stivlum
Hjalti við súkklu og skrivibók
Úlvur Lítli og Hin Einsamalli (Stig Ericson)
1992 Hjalti og neyðars Toppan
1994 Hjalti leitar og leitar
Mánaringur (Maj Bylock)
Sólsteinur (Maj Bylock)
Stjørnuhav (Maj Bylock)
Úlvur Lítli og Talandi tekn (Stig Ericson)
1996 Hjalti ferðast
2006 Spøkilsið sum flenti
2012 Bestu ævintýrini hjá Asbjørnsen og Moe


text:
Eg vil vísa á onkur vers, sum fyri mær siga heilt klárt, at tað ber til at falla frá, og tá verða noyddur til at venda um aftur til ta røttu støðuna, sum man fell frá.
Hjá Jácobi 5:19-20 stendur:
19 Brøður, um nakar av tykkum
fari skeivur frá sannleikanum, og
ein umvendir hann;
20 Lat hann vita, at hann sum
umvendir syndaran frá villfaringini
av vegi hansara skal frelsa eina
sál frá deyða, og skal fjala eina
fjøld av syndum.
Vit síggja 5 ting her:
- Ein bróður kann fara skeivur frá sannleikanum
(”Brøður, um nakar av tykkum..”, (altso er tað her talan um ein bróður sum villist)
- Vilsta bróðurinum tørvar at venda um frá sínum villa vegi
(”…ein umvendir hann..”), (”…umvendir syndaran frá villfaringini av vegi hansara..”)
- Skriftin kallar hann her fyri ein syndara
(sum skriftin annars ongantíð ger um tey heilagu)
- Sál hansara tørvar í núverandi støðu at verða frelst frá deyða
(”frelsa eina sál frá deyða”)
- Í hansara vilstu og óumvendu støðu eru syndir hansara sæddar
(tí tað stendur:” og skal fjala eina fjøld av syndum”)
So her hevur tú tað. Ein bróður kann fara skeivur frá sannleikanum, og tørva umvending, hann verður av skriftini kallaður ein syndari, og um ein annar bróður fær hann at venda við aftur, bjargar hann eini sál frá deyða, og fjalir fjøld av syndum.
Men teir, sum læra ranglæruna “einaferð frelstur – altíð frelstur” skulu nokk fáa snakkað seg burturfrá hesum eisini, sum teir gera so mangt annað. Tað hevði eg so ikki torað, tí Pætur sigur jú um brøvini hjá Paulusi (sjálvt um hetta stendur hjá Jácobi):
.. hvørjar teir sum eru ólærdir og óstøðugir
brongla, sum teir gera eisini
hinar skriftirnar, teim sjálvum til
oyðileggingar.
( II. Pæt. 3:16 )
Eitt annað rættiliga klárt stykki er at síggja í I. Cor. 10:1-12:
Latum okkum serliga hyggja at v. 5-12:
5 Men við mangar av teim var
Guð ikki væl nøgdur: tí teir vórðu
veltir um koll í oyðimørkini.
6 Nú, hesir lutir vórðu fyridømir
okkara, til tess endamáls vit
skuldu ikki girnast eftir illum
lutum, sum teir eisini girnaðust.
7 Eiheldur veri tit avgudadýrkarar,
sum vóru summir av teimum;
sum tað stendur skrivað, Fólkið
settist niður at eta og drekka, og
reistist upp at spæla.
8 Eiheldur latum okkum fremja
hordóm, eins og summir av teimum
framdu, og fullu á einum degi
trý og tjúgu túsundir.
9 Eiheldur latum okkum freista
Christ, sum summir av teimum
eisini freistaðu, og vórðu oyddir
av høggormum.
10 Eiheldur knarri tit, sum summir
av teimum eisini knarraðu, og
vórðu oyddir av oyðaranum.
11 Nú, allir hesir lutir hendu
teimum til fyridømir: og teir eru
skrivaðir fyri okkara formaning,
uppá hvørjar endar veraldarinnar
eru komnir.
12 Hvørsvegna lat hann sum
heldur hann stendur geva gætur
at ikki hann falli.
Apostulin Paulus sigur klárt, at oyðimarkargongdin hjá Ísraels fólki varð skrivað okkum sum fyridømir, (”Nú, allir hesir lutir hendu teimum til fyridømir:”, sigur hann). Tí er tað klárt, at tað, sum hendi teimum, kann eisini henda okkum. Hann nevnir nakrar syndir, sum tey gjørdu í oyðimørkini, og vit minnast hvussu Guð týndi tey út úr Guðs fólki.
Víðari sigur hann: ” og teir eru skrivaðir fyri okkara formaning,”. Vit síggja púra klárt, at hendingarnar í Gamla Testamenti kunnu henda okkum í Nýggja Testamenti, tí annars var jú eingin grund fyri nakrari ávaring og formaning. Og so endar hann við hesi áminning: ” Hvørsvegna lat hann sum heldur hann stendur geva gætur at ikki hann falli”. Fyri mær er eingin ivi um, hvat Paulus tosar um; hann biður okkum vera varin fyri ikki at fara út í eitt lív í synd aftur, og hetta skrivar hann til frelstar heidningar, júst sum okkum.
Eg dugi ikki at síggja, hví Guð skuldi havt ein gleðiboðskap til Jødarnar og ein annan til heidningarnar. Summir petta Nýggja Testamentið sundur, og siga at eitt nú Matthæus 25 ikki kann takast sum tað stendur av okkum heidninga-christnu, tí Jesus tosar har við Jødar, og so at Hebræarabrævið ikki kann takast sum tað talar, tí tað varð skrivað til Jødar. Hetta er vitleysa, og ger christindómin til óuppnáiliga atom-vísind. Hetta er fullkomiliga burturvið!.
Paulus sigur í Col. 3:10-11, samanumtikið um øll sum eru endurfødd í Christi:
Og hava latist í hin nýggja mann,
sum verður endurnýggjaður í kunnleika
eftir mynd hansara sum skapaði hann:
Hvar tað er hvørki Grikki ella Jødi,
umskering ella óumskering,
Barbari, Scy´-th-i, trælur ella frælsur:
men Christus er alt, og í øllum”.
Altso er eingin munur á Jøda og heidningi í Christi.
Í Ephesus 2:14 sigur Paulus, at Christus við blóði og deyða sínum sameinaði báðar partar, t.e. Jødar og heidingar, til eitt og breyt niður millumgarðin, sum gjørdi skilnað. Jesus gjørdi ikki eitt fyri Jødarnar og eitt annað fyri heidningarnar.
Dispensatións-lærararnir siga, at um Jødin fell frá christindóminum, so fell hann aftur í jødadómin og tí kann hann falla frá og ikki vit. Men Galatarin 5:4 sigur okkum klárt, at ein heidningur kann falla úr náðini, so at Christus einkið gagnar honum. Tá ið tað nú letur seg gera at falla úr náðini, so er tað púra greitt, at tað letur seg gera at standa í náðini, t.e. vera ein christin, og so falla úr náðini aftur, t.e. ikki longur at vera ein christin. Hetta er bert vanligur logikkur, sum eitthvørt smábarn kann skilja.
Niðurstøðan er greið:
Bæði jødin og heidningurin kunnu falla frá bæði Christi og úr náðini, tí tað er eitt og tað sama.
Av hesi grund taki eg orðini í Hebræaranum 6:4-6 í fyllsta álvara.
4 Tí tað er ómøguligt hjá teim
sum vórðu einaferð upplýstir, og
hava smakkað av hini himinsku
gávu, og vórðu gjørdir luttakarar
í Heilaga Andanum,
5 Og hava smakkað hitt góða
orð Guðs, og krefturnar av hini
komandi verøld,
6 Um teir skulu falla frá, at endurnýggja
teir aftur til umvendingar;
við tað at teir krossfesta fyri
sær sjálvum Son Guðs av nýggjum,
og seta hann til opna skomm.
Vit fáa her uppgivið 5 stig, sum eru trinvís í vøkstrinum hjá einum trúgvandi,
- At verða upplýstur
Tað er at Heilagi Andin hevur víst tær hvør Jesus Christus er, og hvat hann hevur gjørt fyri teg á Golgata.
- At hava smakkað hina himinsku gávuna
Tað er at vera frelstur og hava fingið Heilaga Andan sum pant.
- At vera luttikin í Heilaga Andanum
Sum eitt trin longur fram, má hetta merkja at ein er vorðin doyptur við Heilaga Andanum og er komin inn í tað djúpara lívið sum fylgir tí.
- At hava smakkað Guðs góða orð
Tað er av Andanum at vera vorðin upplærdur í dýpdunum av Guðs orði.
- At hava smakkað krefturnar av hini komandi verøld
Tað er at hava roynt í sínum anda og sínum likami Guðs kraft til eitt nú grøðing, Heilaga Andans dóp, ella at hava verðið brúktur av Guði í handaálegging til Heilaga Andans dóp, ( ..ella grøðing).
- og so stendur altso: … og so hava fallið frá … !!!
Skriftin sigur altso, at tað ber til at hava roynt ALT, sum er til at royna í Guði her á jørð, og hava smakkað alt sum Guð hevur at geva Guðs-barninum, men síðan at falla frá.
Tað er sera álvarsamt, og als ikki at verða tikið lættliga.
Eg plagi at siga, at sum livandi frelstur eigi eg beint nú eina æviga frelsu (so framt sum eg nú eri í Christi), men hon er altso ikki garanterað restina av lívinum, ótreytað av hvussu eg livi og hvussu eg gangi og um eg fylgi Jesusi Christi restina av lívinum, ella totalt vendi honum bakið.
Eg verði noyddur til at ganga vegin á enda fyri at koma á mál, (smb. teir báðar vegirnar, Matth. 7:13-14).
Eg verði noyddur til at halda út til endans fyri at verða endaliga frelstur í himli (Matth. 24:13). Eg eigi eina æviga frelsu sum frelstur, og havi Andan sum pant um æviga arvin (Ephes. 1:14), men eg verði bara endaliga frelstur í himli, um eg her á jørð haldi út, og varðveiti hvítu klæðini.
Eisini mugu vit ganga í ljósinum, fyri at Jesu blóð áframhaldandiskal reinsa okkum (I Jóh. 1:7).
At varðveita okkum vil ikki stranda á Guði, tí til tess er hann bæði viljugur og mentur; men, sum vit longu hava sæð, so mugu vit vara okkum fyri syndini fyri ikki at falla frá, og so verða týnd, um vit ikki venda um aftur til Guðs, gjøgnum Jesus.
Jú, sum vit læra í søguni um burturfarna sonin, so tók faðirin ímóti honum rennandi og við opnum favni. Sum tað stendur í II. Pæt. 3:9: … ei viljugur at nakar skuldi glatast, men at allir skuldu komið til umvendingar. Men tann, sum viljandi vendir sær burtur frá Guði, og sigur nei til sín Frelsara Jesus Christ, og fer út aftur í heimin, hann er ikki frelstur, men longu deyður, og æviga deyður, t.e. æviga glataður, um Guð ikki gevur honum náði til umvendingar av nýggjum.
Sjálvur trúgvi eg, at feiltrin eru rættiliga nærliggjandi við læruni “einaferð frelstur, altíð frelstur”, og tann læran ger allar ávaringarnar í skriftini púra meiningsleysar, ikki minst í Nýggja Testamentinum. Eg trúgvi ikki, at Guð skrivar nakað í sínum orði uttan meining, men at alt eigur at verða tikið so sum tað talar.
Um nakar maður tali, lat hann tala sum oraklar Guðs;
(I. Pæt. 4:11).
Tær 5 moyggjarnar, sum ikki høvdu eyka olju á lompum sínum og sum tí ikki kundu gera lampur sínar til, tá ið brúðgómurin kom, tær fingu at hoyra hesi orðini: “Eg kenni tykkum ikki” (Matth 25:12). Jesus hevði jú kent tær einaferð, tá ið tær vóru búnar og brennandi brúðarmoyggjar, men nú vóru tær slóknaðar, fráfalnar.
Og hinar fávitskutu søgdu við
hinar vísu, Gevið okkum av olju
tykkara; tí lampur okkara eru slóknaðar.
(Matth. 25:8. FKJ).
Nakað, sum SLÓKNAR, má sjálvandi einaferð hava BRENT.
Eitt afturat. Hvat hendir við hyklarisku syndarunum í Zion? (Zion merkir altíð MEINIGHEITIN í skriftini!) Jú, teir koma ikki til himmals, sum teir kanska halda, men teir koma at brenna í ævigum eldi í helviti!!
Jesajah 33:14 (FKJ):
Syndararnir í Zion eru ræddir; ótti hevur tikið hyklararnar av bóli. Hvør okkara millum skal búgva hjá upptærandi eldi? hvør okkara millum skal búgva hjá ævigtvarandi brenningum?
Hvør teirra millum? Teir sum hoyra ávaringina, og kortini ikki venda um!
Ert tú ein syndari og ein hyklari í Zion?
So vend um, áðrenn tað verður ov seint.
Sjúrður Højgaard.
( Sitatini eru úr aðru útgávu av FKJ N.T. )


text:
Ríðitúrarnir eru fyri 7 ár og uppeftir. Tann elsti sum hevur riðið hjá Berg Hestum er 75 ár, so aldurin hevur einki at siga.
Men vektina hugsa vit um – ikki meira enn 95 kg.
1½ tímarstúrur
- fyri óvon sum von
Vit ríða eftir gøtuni undir Fjalli og út í Havnadal, har leiðin gongur niðan á Kleynisvarða og síðan
heim eftir gomlu oyggjagøtuni.
Túrurin er áleið 1½ tíma.
Prísur:
450,- fyri børn frá 7 til 14 ár
500,- fyri vaksin
2½ tímarstúrur
- fyri fólk við eitt sindur av royndum og von
Sindur ymisk hvat leiðin gongur. Tað veldst um veður og vind
Túrurin er ca. 2½ tíma.
Prísur:
650,- fyri børn 10-14 ár
700,- fyri vaksin
Barnatúrur
- Børnini skulu verða fylt 7 ár
Verður gjørdur eftir avtalu og er tað ein túrur “Runt Fjallið” sum vit kalla tað.
Túrurin er áleið 1 tíma.
Vaksin kunna eisini luttaka á hesum túri.
Prísur:
300,- børn 7 til 14 ár
350,- Vaksin
Dagstúrur
- fyri von
Byrjað verður kl 10 um morgunin. Riðið verður eftir avtalu - tað kann verða suðureftir móti Kirkjubø ella norðeftir har møguliga Velbastað fjøllini verða tikin við.
Vit eru heima aftur uml. kl. 15-16
Minimum 5 pers og maximum 10 pers.
Prísur:
950,- fyri vaksin og børn
(tá er matpakki íroknaður)
Firmatúrur
- fyri óvon sum von
Berg Hestar kann eisini skipa fyri firmatúrum.
Her kunna vit seta saman eitt sindur av hvørjum - ríða, eta og møguliga okkurt triðja eisini. Maksimum vekt 90 kg.
Sindur ymisk hvar leiðin gongur. Tað kemur annupá veður og vind.
Túrurin er 2½ tímar.
Prísur:
550,- fyri børn 10-14 ár
600,- fyri vaksin
Vikuskifti hjá Berg Hestum
- fyri óvon sum von
Koma fríggjakvøld kl. 19:
- Fáa okkurt lætt at eta, finna sengur, síðani gongur leiðin út í fjósið, at finna rætta rossið til vikuskiftið.
- Riði verður eitt sindur inni.
Leygardag:
- Eta morgunmat, smyrja matpakka.
- Uml. kl. 10 verður farið út í fjósið, at saðla rossið upp og vit ríða ein dagstúr. Verða heima aftur uml. kl. 15- 16
- Eta døgurða kl. 18 og hugni fyri rest.
Sunnudag:
- Eta morgunmat og riðið verður ein túrur uppá 1½ til 2 tímar.
Farið verður heim uml. kl. 15
Prísur:
1800,- fyri børn
2200,- fyri vaksin
Ríð & Et
- fyri óvon sum von
Riðið verður úr Havn til Velbastaðar á góðu og róligu íslandsrossum hjá Berghestum. Farið verður eftir gøtum, ið øll megna. Á Velbastað bjóðar Heimablídni hjá Onnu og Óla eina fjølbroytta máltíð í heimligum umhvørvi. Íblásturin kemur frá tí siðbundnu føroysku matgerðini.
Anna og Óli Rubeksen eru bøndir og hava 150 áseyðir í Lambhaga á Velbastað. Tey leggja dent á at nýta tilfeingið á garðinum og aðrar føroyskar ráðvørur og bjóða til borðs heima hjá teimum í Gerðinum.
Minimum 6-8 persónar.
Prísur:
1.525,- kr.
Ríðiskúli fyri børn
Mánadag- fríggjadag eftir kl 16 hava vit ríðiskúla fyri børn niður í 7 ára aldur. Børnini verða bólkaði eftir aldri og førleika.
Børnini ríða í 45 min og tað kostar 700,- fyri 4 ferðir. Syskinaavsláttur verður eisini givin um fleiri syskin eru á ríðiskúlanum. 100 kr av fyri hvørt barn um mánaðin
Vit leggja dent á at ríðingin gongur fyri seg í tryggum og róligum umhvørvi, tískil gongur ríðiundirvísingin mest fyri seg í ríðihøllini hjá okkum. Um veðrið er gott verður eisini riði úti
Børnini læra strigla (busta), saðla upp, at ríða rossið og at saðla av.
Prísur:
Um hetta hevur áhuga, vinarliga ring:
216896
Ríðing fyri fólk ið hava rørslu- og/ella menningartarn
Vit bjóða ríðing fyri fólk ið hava rørslu- og/ella menningartarn (handicapríðing) í gerandisdegnum. Handicapríðing hevur nógvar fyrimunir bæði sálarliga og likamliga.
Ríðing stimbrar bæði rygg og kroppsligu javnvágina, og samvera við rossum styrkir um sjálvsvirðingina og sjálvsáliti.
Vit hava drúgvar royndir innan handicap ríðing og hava tískil alla útgerð, so sum rampu og lyftu fyri tey ið ikki megna, at koma upp á rossabak sjálvi.
Tá riðið verður er tað altíð eitt starvsfólk sum gongur við síðinarav rossinum ella leiðir tað. Um talan er um eitt barn, ið ikki sjálvt megnar at sita á rossinum, kann eitt av okkara starvsfólkum sita á rossinum saman við barninum.
Prísur:
Um hetta hevur áhuga, vinarliga ring:
216896
- fyri óvon sum von
Eisini ber til at gera ein ríðitúr fyri komandi brúður / brúðgómi hópurin kann verða upp í heili 10-12 persónar.
Á ríðitúrinum eru altíð tvey starvsfólk við sum tryggja, at tit fáa eina góða og hugnaliga løtu saman. Frálæra er inni í høllini áðrenn vit fara út í náttúruna.
Av trygdaráðum, bæði fyri ross og fólk er tað alneyðugt, at tey ið skula ríða ikki eru ávirkaði av rúsdrekkað. Vit ráa tí til, at hetta tiltak verður lagt soleiðis tilrættis, at fólk kunnu hugna sær aftaná ríðingina.
Um hetta hevur áhuga, vinarliga ring:
216896 ella 226211
Bílegg túrin hjá tær her:
Send tín fyrispurning til okkara við at fylla út skjalið niðanfyri.
Ivast tú í hvør túrur hóskar tær best, ert tú vælkomin at spyrja nærri :-)


text:
Var ein biltúr í morgun og tók nakrar myndir av húsinum Nólsoyar Páll, sum eru sera vøkur og taka seg væl út í lendinum.
Húsini hjá Nólsoyar Páll vera heilt sikkurt ein stór uppliving hjá øllum ferðafólkunum, sum koma á vitjan í Klaksvík, men eisini fyri okkum sum búgva her.
Tað er Archibald Black, sum stendur fyri allari byggingini og er hann komin sera væl frá uppgávuni.
Annars sita hesi í áhugabólkinum, Nólsoyar Páll, og eru tey: Archibald Black, formaður, Líggjas í Bø, skrivari og kassameistari, Finn Kjølbro, nevndarlimur, Anfinn Kallsberg, nevndarlimur.
SáH


text:
Í 1967 var stórhending í Sjónleikarhúsinum, tí tá varð skipað fyri størsta “poppshowi” nakrantíð. Í november mánað hetta árið var Sjónleikarhúsið stúgvandi fult við ungum fólki. Á pallinum skuldu kappast bólkarnir Bumle Bees, Cream Crackers, Islanders, Leikar, Silly boys, Snippies og Thunderbirds. Ein sokallað føroyameistarakapping. Kappingin fór fram á tann hátt, at áhoyrarar, sum høvdu keypt sær leikskrá, sluppu at atkvøða, hvør tónleikabólkur var best, men veikleikin var, at allir áhoyrararnir høvdu ikki keypt sær leikskrá. Hetta fanst millum annað Sosialurin at.
Skipað var eisini fyri mótasýning og GO GO dansi. Kappingin var leygarkvøld og sunnukvøld, og Sjónleikarhúsið var fullsett bæði kvøldini. Islanders vann kappingina. Sosialurin skrivar, at Silly boy, Thunderbirds og Islanders spældu best. Til stuttleika kann nevnast, at atgongumerkini kostaðu níggju krónur leygarkvøldið og tólv krónur sunnukvøldið, tá kappingin endaði. Frásøgufólk vóru Elin Mouritsen, Jákup Zahle og Heini Davidsen. Í sambandi við, at Neistin skipaði Aftur í 60 árini frá 1988 til og 2007, fekk eg nakrar myndir frá Fornminnissavninum. Hetta er ein av myndunum. (Vagnur)


text:
Myndin omanfyri er áhugaverd eisini fyri meg, tí myndin er tikin júst um tað mundið, tá eg fór í læru sum bilsmiður hjá Vilhelmi Nielsen. Hoyri fyri mær ljóði frá grótsagini á Grótvirkinum, sum hevði heilt serligt ljóð. Síggi eisini fyri mær nógvu gravsteinarnar, sum stóðu uttanfyri. Henning Eysturoy, sum arbeiddi á stoypivirkinum, kendi eg heilt væl frá Neistanum, og eg minnist eisini, tá Frazier Eysturoy bygdi sær hús í Jekaragøtu, har hann hevði modellsnikkarí í fyrstu hædd. Frazer byrjaði í 1953 snikkaraverkstað í J.C. Svabosgøtu, og vit smádreingir vóru mangan inni hjá Frazari, har vit sluppu at síggja, hvussu hann meistarliga snikkaði til ymsu modellini. Frazer var eldri maður í okkara ungdómsverð, men hann doyði longu 53 ára gamal í 1977.
Alt har á leiðini Yvir við Strond var ikki so væl skipað. Barakkir frá krígnum, Serjantahúsini, bátar og verkstøð hvørt um annað. Økið niðanfyri vegin, har bátarnir standa, var steinsett fiskastykki, og har turkaði Carl á Lag fisk uttandura. Í 1933 var turkihúsið bygt á staðnum. Svørtu húsini norðanfyri stoypivirki meini eg teir í Geil bygdu, men tað kann onkur fáa okkum á pláss. Í 1950-árunum var heilt stór tilflyting til Havnar, og vit síggja raðhúsini “túnini” koma undan uppi á høvdini. Har gjørdist stórur býlingar við raðhúsum. (Vagnur)


text:
Orð: Eugenie
Lag 1: Ókendur
Lag 2: Nicolai S. Bjærum
Týtt úr norskum: Victor Danielsen
Upprunaheiti: Hav tak, o Jesus, for korsets smerte
1. Eg takki tær fyri krossins pínu,
áh, Jesus, fyri tíni mongu sár!
Tú boygnaði undir byrði míni –
takk fyri sveitta tín og tíni tár!
2. Nú, systkin, vilja hans prís vit syngja,
sum okkum út úr leinkjum hevur loyst!
Her sorg og saknur kann mangan tyngja,
men ei í Himli – stóra, stóra troyst!
3. Skjótt skulu vit nú hjá Gudi vera;
hvat ger tað tá, um sólin brendi her!
Skjótt skulu krossin ei meir vit bera,
men hvíla, har sum Jesus sólin er.
4. Tá skal ei synd okkum longur pína,
ei nakar Satans ørvur okkum ná,
ein gjógv, sum eingin kann yvir trína,
skal okkum øllum illum skilja frá.
5. Um Jesus, Lambið, ein nýggjur songur
sum ljóð av mongum vøtnum dynja skal;
hann verður tilbiðin har sum Kongur
av heiløgum og einglum uttan tal.
6. Ja, tín er eina øll tøkk og æra,
tú, sum við blóði okkum hevur loyst!
Tín deyði skal fyri okkum svara,
tú ert várt lív, vár vón, vár sterka troyst.
7. Gott er tað her tíni børn at vera,
men, áh, hvat vil tað ikki vera har,
har synd ei longur kann skaða gera,
og tað, vit trúðu her, várt eyga sær!


text:
Danski kortstovnurin SDFE (www.sdfe.dk) hevur, í samstarvi við Umhvørvisstovuna, gjørt nýggj topografisk føroyakort, sum nú eru tøk á netinum. Kortini eru gjørd eftir fylgisveinamyndum og Umhvørvisstovan hevur latið tilfar um eitt nú bygningar, vegir og strandalinju.
Nýggju kortini verða ikki prentaði, men eru einans tøk á netinum.
Talan er um hesi korttema:
Til ber at síggja kortini á heimasíðuni hjá Umhvørvisstovuni.
Umframt at síggja kortini, bjóðar SDFE eisini kortini fram sum wms-tænastur. Við wms-tænastum ber til at fáa kortini víst sum bakgrund í gis og cad forritum sum qgis (ókeypis forrit), ArcGis, BentleyMap og Autocad.
Her eru 2 dømi sum vísa hvussu nýggju wms-tænasturnar kunnu samansetast við egnum kortdata í einum gis- ella cad-forriti.
Skuggakort og gøtur
Svart/hvítt topografiskt kort og kirkjusóknir
Sum er, eru wms-tænasturnar ikki fríar – atgongd til tænasturnar kosta 500 kr./ár og atgongd fæst á heimasíðuni Kortforsyningen. Kortmyndugleikin er danskur, men Landsstýrið arbeiðir við yvirtaka myndugleikan. Lóggáva verður fyrireikað, og føroyakortið verður ætlandi leysgivið í hesum sambandi, vónandi fyri 1. apríl 2019.
Um tú vil hava meira at vita, ert tú vælkomin at seta teg í samband við Stein Fossá, telefon 342400 ella us@us.fo
Órudd og annað burturkast skal ikki…
02-04-2018
Runavíkar kommuna fingið umhvørvisg…
28-03-2018
Sundsverkið fingið nýggja umhvørvis…
28-03-2018
Næmingur úr 9.ð fekk høvi at royna …
16-03-2018
Norðurlendskur stuðul til verkætlan…
15-03-2018
Umhvørvisstovan samskipar norðurlen…
06-03-2018
Kopi af Sigga Jacobsen
09-02-2018
Smoltstøðin á Strond umhvørvisgóðke…
02-02-2018
Nýggjársbál
28-12-2017
Norðurlendingar á Umhvørvisstovuni
05-12-2017